text:
Fundarfrásøgn
Aðalfundur hjá Leikarafelag Føroya, 3. Sept. 2017
Eftir Gunnvá Zachariasen
Staður: Rasmusarstova á Føroya Fólkaháskúla
Skriva í bláum = Viðmerkingar frá nevndini
Møtt eru: Hans Tórgarð, Katarina Nolsøe, Ria Tórgarð, Vár Berghamar Jacobsen, Páll Danielsen, Laura Joensen, Katrin Bonde, Annfinnur Heinesen, Petur Meinhard Elleby Andersen, Súsanna Tórgarð, Kristina Sørensen Ougaard, Gunnvá Zachariasen (12 limir)
Fundarskrá sambært viðtøkum felagsins:
§ 6
Hægsti myndugleiki felagsins er aðalfundurin, ið hildin verður í várhálvuni á hvørjum ári.
Fundarboð við tilskilaðari dagsskrá verða send limunum í minsta lagi 14 dagar frammanundan. Á aðalfundi eru fundarevnini hesi:
1) Val av orðstýrara og skrivara.
Ria Tórgarð er orðstýrari. Gunnvá er skrivari
2) Frágreiðing formansins frá virki felagsins í farna ári.
Súsanna býtur frágreiðing formansins út. Sí viðhefta skriv.
Viðmerkingar til forkvinnufrágreiðingina: Vár eftirlýsir upplýsingar um nevndarfundir og nevndararbeiði í farna ári. Aðrir spurningar: Hvussu nógvir limir eru í dag, sept. 2017? 29 limir íalt (onkur limur er ivasamir).
Ria: Hómar ein tóna í frágreiðingini, um tað er ein áheitan til komandi nevnd, um felagið skal virka undir núverandi leisti, ella skal arbeiðast fram ímóti einum øðrum leisti.
3) Framløga av roknskapi. Páll hevur gjørt roknskapin. Laura hevur granskoða roknskapin. Laura leggur fram. Onki óreglusamt er farið fram sambært granskoðara. Ískot frá gevara, sum er Høgni Johansen. Uppskot frá Annfinn at brúka nakað av fíggjarorkuni/ogn hjá LF til sosialt, samansjóðandi, faklig tiltøk. Roknskapur einmælt samtyktur
4) Val av nevnd.
2 Nevndar sessir skulu veljast í eitt 2 ára skeið. Súsanna boðar frá, at hon ikki stillar uppaftur. Gunnvá boðar frá, at hon ikki stillar uppaftur.
Uppskot til nevnd: Vár Berghamar Jacobsen, Petur Meinhard Elleby Andersen,, Laura Joensen. Fundurin kjakar, um Petur Meinhard hevur valbæri, tá hann er B-limur. Aðalfundurin avger, at hesi 3 sum stilla upp, skulu kunnu veljast og at vit hava ein eykaaðalfund í heyst, har viðtøkurbroytingar um valbæri og valrætt hjá B-limum verður broyttur, soleiðis at allir limir felagsins, bæði A og B hava somu rættindi og somu skyldur mótvegis felagnum (harí eisini valbæri og atkvøðurætt). Atkvøðurgreiðsla er og fella atkvøðurnar soleiðis: Vár fekk 11 atkvøður. Petur Meinhard fekk 8 atkvøður. Laura fekk 5 atkvøður.
5) Val av tiltakslimi. Laura Joensen í uppskoti. Fundurin atkvøður einmælt fyri Lauru sum tiltakslimi. Tosað verður eisini um, at nevndin sjálv avger, hvussu nógv tiltakslimurin kemur at arbeiða virkið í nevndini, tá nú ein nevndarlimur (Kristina) býr í Dk.
6) Val av grannskoðara. Uppskot: Kunnu vit útseta punkt 6. Val av granskoðara til eykaaðalfundin? JA, einmælt samtykt.
7) Val í aðrar nevndir og ráð: (innkomin eru hesar áheitanir frá LISA):
7.A:Innstalla 2 umboð (kvinnu&mann) til at umboða LISA í Leiklistaráðnum: Uppskot: Mann og kvinnu. Birna Heinesen, Laura Joensen, Sámal Black. Atkvøðugreiðsla fellur soleiðis: Sámal Blak, 12 atkvøður. Birna Heinesen 6 atkvøður. Laura Joensen 6 atkvøður. Ria, sum er okkara umboð í LISA avgreiðir við hesi trý, og gevur grundgeving fyri hesum til umboðsmannaráðið í LISA.
7.Á: Umboð (M&K) skal innstillast til LISA til at fara í úrvalsnevnd hjá Listaleypinum (3 ár – virkandi frá 2018-2020) Petur Meinhard Elleby Andersen og Susanna Tórgarð í uppskoti. Umboðsmannaráðið í LISA tekur endaliga avgerð.
7.B: Umboð skal innstillast til LISA til heiðursnevnd undir MMR (3 umboð): Uppskot til innstilling: Laura Joensen og Hans Tórgarð. Umboðsmannaráðið hjá LISA tekur endaliga avgerð.
8) Møguligar lógarbroytingar. Ongar broytingar beint nú í reglugerðini. Sí punkt 10 í skránni.
9) Ásetan av limagjaldi. Óbroytt, tvs. A-limir gjalda 200kr./mánaðin. B-limir 100kr./mánaðin. Hvílandi og pensionistar 400 kr. um árið.
10) Ymiskt.
Uppskot til ymiskt:
1) Filmex – hvussu røkja vit Filmex? Súsanna skjýtur upp, at LF setir eitt fólk, sum fær tímaløn ella aðra samsýning, at røkja hesa uppgávuna: At fyrireika og seta seg inní hvat LF skal gera reint praktiskt, soleiðis at limir LF´S fáa útgoldið samsýningar fyri endursendingar frá KVF via Filmex. Hetta krevur ein, sum hevur tíð og hug at gera hetta – uppskotið kemur frá fólkunum í Filmex, sum Súsanna hevur fundast við. Komandi nevnd hjá LF ger timælingar um hesa uppgávu.
2)
3) Viðtøkubroytingar til næsta aðalfund, uppskot. Nevndin: Hvussu gera vit við limir í eftirstøðu? Hvussu kann ein fyrverandi limur aftur fáa limaskap í LF. Aðalfundurin í dag avger hervið, at her skal avgjørt ruddast upp í lima inn-og útliman og at ein viðtøkubroyting (greið regla) kemur á skrá á næsta aðalfundi 2018.
4) Kunning: Gunnvá boðar frá vegna Tjóðpallin (TP), at um vit eru áhugaði at brúka TP til morgunvenjingar ella bara at savnast um morgunin, møguliga 2-3 ferðir um vikuna, so kunnu vit brúka Tjóðpallin til tess. Alt í samráð við skrá hjá TP kunnu vit verða í salinum ella í foyerini. Møguliga hittast til morgunkaffi fast ávísan dag í hvørjum mánaði, evt. sum forleingilsi av morgunvenjing. Limir (og ikki limir) vit kunnu gera eina skrá, og í felag finna ein leist, hvussu vit skipa hetta. Tvs. Eitt nú Yoga venjingar, meditation, improvisation, viewpoints, raddarvengjing, fortelja søgur.... ja hvatsumhelst. Tað er upp til okkum at seta karmarnar fyri hesum tilboði. Vit kalla tað fyribils: Morgunvenjing.
5) Gunnvá kunnar, at sum framhald at sansalabyrintini “Eitt ynski á ferð” vil TVAZZ hervið bjóða LF limum ókeypis til eitt vikuskiftisskeið við Gabriel Hernandez og Marga Socias. Vit fara í næstum at kunngerða og lýsa við hesum skeið og vilja bjóða LF limum ókeypis, umframt øðrum (gjarna øðrum listafólkum) luttakarum fyri uml. 500,- Tíðarskeiðið er ikki heilt ásett enn, men antin vikuskfitið 27. 28. 29. Oktober ELLA vikukskiftið 17. 18. Og 19. Novembur. Væntast skal, at arbeitt verður fullan dag allar hesar tríggjar skeiðsdagarnar. Seti X í kalendaran, um tit eru áhugað. Miðað verður fram ímóti at gera eina sansalabyrint á várið 2018 í samstarvi við Tjóðpallin og við listarligari leiðslu av Gabriel Hernandez og Marga Socies. Meira kunning um skeiðið kemur í næstum.
6) Kunning frá Maritu Dalsgaard/LISA: Hetta lógaruppskotið frá starvsnevndini hjá LISA, sum nú er sent tykkum limum at lesa, vælsignaði, tað er enn ein kladda, ikki deili tað út ‘uttanbýggja’. Komið endiliga við viðmerkingum og hugsanum antin beinleiðis til This email address is being protected from spambots. You need JavaScript enabled to view it. ella til This email address is being protected from spambots. You need JavaScript enabled to view it.. Freist 7. Sept.
Fundurin lokin kl. 17.15. Døgurði var frá Keka (indiskur matur) og hann varð notin inni í gomlu skúlastovuni.
Nevndarlimirnir Súsanna og Gunnvá takka fyri seg og ynskja nýggju nevndini blíðan arbeiðsbyr framyvir. Og TAKK fyri gott samstarv, Kristina J
Skrivari
Gunnvá Zachariasen


c: text/html

text:
Í dag fyllir ein av best umtóktu og týdningarmestu høvundunum í Danmark 60 ár. Pia Tafdrup var fødd 29. mai í 1952. Hon hevur gingið á lærda háskúlanum í Keypmannahavn. Fyrsta yrking hennara stóð í tíðarritinum Chancen í 1980. Í 1981 kom út fyrsta savn hennara, Når der går hul på en engel. Síðani 1981 hevur givið út 25 bøkur, útvarpsleikir, librettoir og annað gott. Hon er limur í Det Danske Akademi og The European Academy og Poetry. Hon fekk Norðurlendsku bókmentavirðislønina í 1999 fyri yrkingasavnið Dronningeporten og hevur fingið Det Svenske Akademis Nordiske Pris í 2006. Yrkingar hennara eru týddar til fleir enn 30 mál.
Saman við Michael Strunge, F. P. Jac og Søren Ulrik Thomsen var hon helst tann yrkjarin, ið hevði størstan týdning fyri tað ættarliðið av donskum yrkjarum, ið kallast 80-ara ættarliðið.
Her hoyra vit Pia Tafdrup lesa tríggjar yrkingar úr Dronningeporten:
Í skaldskapinum hjá Piu Tafdrup eru evni, ið ganga gjøgnum alt ritverk hennara. Hennara myndaheimur er merktur av, at hon viðger evni so sum vatn, húð, máni, fuglar, jørð og onnur við. Hesi verða pressað gjøgnum væl smurdu málmaskinuna, sum eyðkennir skaldskapin hjá henni. Rútman í yrkingunum er serlig, og tá ið hon lesur upp, hoyrist, hvussu nógv rútman hevur at siga fyri yrkingina.
Í farnu viku kom út nýggjasta savn hennara, Salamandersol, sum er endin á einari tetralogi. Fyrsta savnið eitur Hvalerne í paris (2006), næsta eitur Tarkovskijs heste (2006), tað triðja eitur Trækfuglens kompans (2010) og síðsta savnið eitur Salamandersol.
Henda yrkingin er úr Salamandersol:
Tiden, hvor nogle beundres, andre ignoreres,
og kritikere i et sandt dyrplageri
satser på hver sin halte hest,
mens vi som kronvidner
til hinandens triumfer eller øredøvende nederlag
forsøger at holde pennen fast og smidigt i hånden,
mens tungen synger i munden.
Tiden, der starter i uskyld,
men hvor mændene med dødelig udgang
indbyrdes kæmper om at tegne årtiet
på en brændende blå
planet.
Vit á Vencli vilja við hesum fátæku orðum ynskja Piu Tafdrup hjartaliga til lukku við degnum.
ÁVEGIS
Kroppurin ið gevur seg
eftirlíkar seg
og gevur seg undir
sum snjóklokkur
ið spretta í kavanum
við bløðum ið skelva
í tí skæra ljósinum
skjóta út og lata seg upp
sum ongantíð áður.
Pia Tafdrup
Oddfríður Marni Rasmussen týddi
OMR/AÓD

robotstxt: allowed

filter: keep


text:
Í seinasta innslagnum her á heimasíðuni hjá Vencli var yrking eftir amerikanska rithøvundin og stríðskvinnuna við tí tignarliga navninum, Grace Paley.
Grace Paley var fødd í 1922 og doyði í 2007. Alt sítt lív, var hon ógvuliga virkin í politiskum mótmælum í USA. Hon skipaði fyri mótmælum móti kríggjum í Korea, Vietnam, Golfkrígnum, krígnum í Afganistan og í Irak, og ikki minst móti kvinnukúgan. Eisini arbeiddi hon fyri at undirvísingin á kommunalu skúlunum skuldi gerast betri.
Hon hevur vunnið Pulitzer virðislønina fyri sínar ógvuliga tøttu og væl skrivaðu stuttsøgur.
Í samband við, at í dag er altjóða kvinnudagur, verður søgan, “Ein maður segði mær eina søgu um lív sítt” løgd út her. Hon stóð í Vencli 5. saman við søguni, sum eitur “Samrøða við pápa mín”, ið Gunnar Hoydal týddi.
Ein maður segði mær søguna um lív sítt
Grace Paley
Vicente segði: Eg vildi verða lækni. Av øllum mínum hjarta vildi eg verða lækni. Eg lærdi meg hvørt bein, hvørt gagn í kroppinum. Hvat eru tey til? Hví virka tey?
Í skúlanum søgdu tey við meg: Vicente, fær og lær til verkfrøðing. Tað hevði verið gott. Tú skilir støddfrøði.
Eg segði við tey í skúlanum: Eg vil verða lækni. Eg veit longu, hvussu sambandið millum gøgnini er. Tá ið okkurt gongur illa, fari eg at skilja, hvussu eg skal væla um skaðan.
Í skúlanum søgdu tey: Vicente, tú fert veruliga at verða ein frálíkur verkfrøðingur. Tað sæst á øllum royndum, hvussu góður verkfrøðingur tú fert at verða. Tær siga onki um, um tú verður ein góður lækni.
Eg segði: Áaa, mær leingist eftir at gerast lækni. Eg næstan græt. Eg var 17. Eg segði: Men kanska hava tit rætt. Tit eru lærarar. Tú ert skúlastjóri. Eg veit, at eg eri ungur.
Í skúlanum søgdu tey: Og annars, so skalt tú í herin. Og tá varð eg settur sum kokkur. Eg gjørdi mat til tvey túsund mans.
Her eri eg. Eg havi eitt gott starv. Eg havi trý børn. Hetta er kona mín, Consuela. Visti tú, at eg bjargaði lívi hennara?
Sært tú, hon píndist. Læknin segði: Hvat er hetta? Er tú troytt? Hevur tú verið í góðum veitslulagi? Hvussu nógv børn? Hvíl teg í nátt, so taka vit nakrar royndir í morgin.
Morgunin eftir ringdi eg til læknan. Eg segði: Hon má skurðviðgerast beinanvegin. Eg havi hugt í bókina. Eg síggi, hvar ið pínan er. Eg skilji, hvussu trýstið er, hvaðani tað kemur. Eg síggi týðiliga gagnið, har trupulleikin er.
Læknin tók eina roynd. Hann segði: Hon skal undir skurð beinanvegin. Hann segði við meg: Vicente, hvussu visti tú hatta?
Oddfríður Marni Rasmussen týddi
Við hesi søgu ynskir Vencil øllum kvinnum ein góðan kvinnudag.
OMR


text:
Torm og Lauritzen spara miljónir í brennievni við nýggjari telduskipan
Skipini hjá Torm og J. Lauritzen brúktu minni brennievni í 2016, eftir at tey bæði reiðaríini hava tikið nýggja telduskipan í brúk, skrivar Berlingske.
Nýggja forritið, sum roknar út, nær skrokkurin á skipunum skal reinast fyri millum annað algur og sniglar, hevur higartil spart teimum báðum reiðaríunum fyri 70 mió. kr. "í rundum tølum."
Lauritzen hevur spart næstan fimm prosent av brennievninum, ið varð brúkt í 2015, meðan Torm spardi 3,6 pst.
"Vit hava fingið nøkur greiningaramboð, sum eru nógv meiri nágreinilig. Vit eru sloppin av við ótryggleikan í sambandi við útrokningar, og vit trúgva somikið upp á hetta, at vit kunnu reagera fyrr," sigur Jesper S. Jensen, stjóri á tekniska økinum hjá Torm, við Berlingske.
Danski Innovatiónsgrunnurin, Danski Maritimi Grunnurin og Orients Grunnurin hava veitt stuðul til nýggju skipanina.
Kelda: shippingwatch.dk


text:
Viðmerking til Henrik Old, frá fyrrverandi løgtingsmonnum
politikkur20-06-2017 - 22:53 - Jóanis Nielsen
Sum fyrrverandi løgtingslimir, ið vóru við til at samtykkja báðar undirsjóvartunlarnar hava vit hesar viðmerkingar:
· Henrik Old sigur beinleiðis ósatt fyri føroya fólki og Løgtingi. Tað sæst m.a. greitt í lóg nr 14 frá 2002, har Henrik Old sjálvur hevur atkvøtt fyri at tunlarnir skulu gerast partur av vanliga vegakervinum hjá landinum tá lánini eru útgoldin.
· Hansara ætlan um at partapeningurin skal gjaldast aftur er heilt burturvið, og vísir at hann bert roynir at leggja fótonglar út fyri Vestur- og Norðurøkið. Veruleikin er, at hann ætlar at krevja uml 400 milliónir krónur í partapeningi umframt raksturin av tunlunum. So talan er um heilt nýggjar mannagongdir og óhugnaliga skattainnkrevjing, sum vit als ikki koma at góðtaka.
· Lánini er nú afturgoldin í bæði Vága- og Norðoyatunlunum. So Henrik Old skal bert avtaka gjaldið beinanvegin í báðum tunlunum. Alt annað er lógarbrot.
· Tað er rætt, at undirritaðu løgdu fram eitt uppskot um at avtaka MVG í smb brúkaragjald til Vágtunnilin. Tað gjørdu vit, tí vit ynsku at lánini skuldu gjaldast aftur skjótast gjørligt. Karsten Hansen kom við líknandi og betri uppskoti, og tí tóku vit okkara uppskot aftur og atkvøddu saman við m.a. Henrik Old fyri uppskotinum hjá Karsten Hansen, har greitt stóð, at Vágatunnilin skuldi í vegakervið hjá landinum tá ið lánið varð afturgoldið.
· Í lógini um Eysturoyar- og Sandoyartunnilin kemur greitt fram, at tá lánini eru afturgoldin verður partafelagið strikað – og tí verður gjaldið strikað í hesum tunlum beinanvegin lánini eru afturgoldin.
· Vágafólk og Norðoyingar krevja at fáa somu viðferð sum aðrir føroyingar tá vit koyra á vegakervinum. Og vit krevja at lógin og avtalan verða hildnar.
Heilsan Marjus Dam og Jóanis Nielsen


text:
Føroyar vertur fyri ársfundinum hjá vísindanevndini í NAMMCO
09-11-2015
Í morgun byrjaði ársfundurin hjá NAMMCO vísindanevndini. Fundurin hesuferð er í Føroyum og verður hildin í framsýningarhølunum hjá Søvnum Landsins í Brekkutúni 6 í Hoyvík.
Granskarar úr NAMMCO limalondunum Grønlandi, Íslandi, Føroyum og Noreg, saman við eygleiðarum úr Japan og Russlandi, fara í fýra dagar at viðgera støðuna hjá hvali og kópi í Norðurhøvum. Úr Føroyum luttaka Bjarni Mikkelsen frá Náttúrugripasavninum og Luis Ridao frá Havstovuni. Á skránni er millum annað ummæli av núverandi kvotum, ið eru ásettar fyri fleiri sløg av hvali og kópi, og viðgerð av stóru felags hvalateljingini í summar.
NAMMCO er norðuratlantiska samstarvsráðið fyri havsúgdjór. Limalondini eru Grønland, Ísland, Føroyar og Noreg. Vísindanevndin í NAMMCO er mannað við upp til seks vísindafólk úr hvørjum limalandi og hittist eina ferð um árið. Vertskapurin fyri ársfundin á vísindanevndini er uppá skift millum limalondini.


text:
Fólkaflokkurin er av tí fatan, at vit skulu fara aftur til skipanina við fleiri valdømum, tí verandi skipan við einum valdømi einki gott hevur havt við sær. Hon hevur havt við sær, at áhugin í lokalu valfeløgunum er dalaður munandi, og at lokalpolitikkurin ongantíð áður hevur verið so sterkur sum nú.
Tað er neyvan nakar ivi um, at skipanin við tí eina valdøminum varð trumfað ígjøgnum á sinni uttan stórvegis viðgerð og vitan um hvørjar avleiðingarnar fóru at vera. Tað var eisini næstan vónleyst at vita, tí tað er so trupult at samanbera okkum við onnur lond.
Stórur ótti var fyri, at politiska valdið fór at miðsavnast í høvuðsstaðarumráðnum, og at bert tey kendu andlitini í almenna rúminum fóru at mynda Løgtingið. Tað er tó neyvan hetta, sum er ein trupulleiki í dag.
Størsti trupulleikin, sum ferð eftir ferð setir eld í politisku skipanina, eru borgarstjórarnir og kommunalpolitikararnir, sum sita á tingi. Lokalpolitikarar á Tvøroyri, Tórshavn, Vestmanna og Klaksvík hava ferð eftir ferð lagt bein fyri landspolitiskum ætlanum og broytingum, og skal man leita eftir lokalpolitikki, sum avskeplar landspolitikk, so er tað meira har trupulleikin liggur, enn í tí eina valdøminum.
Hetta er tó ómetaliga trupult at gera nakað, tí at banna kommunalpolitikarum at luttaka í landspolitikki ber ikki til. Tað kundi hinvegin hjálpt nógv, um hugburðurin millum politikarar og flokkar broyttist í hesum sambandi, so politikarar altíð valdu annað til og hitt frá og ongantíð vóru virkinir í báðum støðum samstundis. Annika Olsen, borgarstjóri í Havn, og Magnus Rasmussen, fyrrverandi borgarstjóri í Runavík, eru eitt gott dømi um val, sum aðrir borgarstjórar kundu lært nakað av. Men tá tað gongur út yvir pengapung og vald hava nógvir menn trupult at velja nakað frá – og tað er synd.
Tað er tó neyvan nakar ivi um, at tað altíð er gott við eftirmeting av skipanum, uttan at konsekvent at bakka aftur til tað farna – tað hevur sjáldan nakran framburð við sær.


text:
Oda Kjartansdóttir Strøm hevur svarað!
24 august, 2015 , skrivað hevur Heini ReinertcloseAuthor: Heini Reinert
Name: Heini Reinert
Site: http://www.sketchsepahi.com
About: Heini Reinert er skrivari hjá Gudloysi, heimspekilesandi á University of Leeds og distraheraður annars. Heini er ikki bloggari hjá Gudloysi og fer tískil ikki at skriva nakað nýtt á nøkrum fastløgdum degi í mánaðinum. Kortini heldur Heini at tað er órættvíst av honum at krevja av øllum hinum høvundunum (sum hann ger dúgliga) at teir skulu blogga, um hann ikki sjálvur skrivar okkurt av og á.
Tí fer Heini við jøvnum millumbilum at bumbardera Gudloysi.fo við meiningsleysari heimspeki, sum ongin tímir at lesa kortini, bara so hann kann lata sum um hann er líka kul sum veruligu bloggarnir hjá Gudloysi.See Authors Posts (33)
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Oda Kjartansdóttir Strøm (Javnaðarflokkurin) svarað.
Hey tit í Guðloysi
Svarið er ja, eg fari at arbeiða fyri broyting til allar spurningarnar – ongantíð ov skjótt.
Og nei, eg fari so bestemt ikki í samgongu við Miðflokkin (ella Fólkaflokkin) fyri tann saks skyld.
Vinarliga,
Oda K. Strøm
Valevni fyri Javnaðarflokkin
Oda Kjartansdóttir Strøm
Merki: løgtingsvalið 2015


text:
Alger
Alger (36° norðurbreidd, 3° eysturlongd) (arabiskt: الجزائر al-Jazā’ir, franskt: Alger), høvuðsstaðurin í Algeria í Norðurafrika, er størsti býur í Algeria og týdningarmesti havnabýur.
Muslimar úr Arábia grundaðu býin í 10. øld. Turkar tóku býin í 1518, og fraklendingar tóku hann frá turkum í 1830. Í 16. øld gjørdi mikli sjórænaraovastin Khair al-Din (føddur í 1478 – deyður 4. juli 1546), kendur undir navninum Barbarossa, Alger til høvuðsstøð sína. Alger var gitið fyri at vera miðdepil hjá sjórænarum. Eftir tað ríkaði býurin seg av handli og sjórænaravirksemi.
Í nýggjaru býlingunum fram við Algervík er byggisniðið týðiliga merkt av franskari ávirkan. Elsti býarparturin við smølum gøtum, moskum og marknaði er bygdur niðan eftir Shael-heyggi.


text:
Løgtingsvalið 2008
Løgtingsval varð hildið í Føroyum hin 19. januar 2008, sum var ein fríggjadag.
Á vali vóru 31.112 út av 34.835 møguligum veljarum, og svarar hetta til eina valluttøku á 89,3 %. Hetta var ein greið lækking í mun til valið í 2004, tá valluttøkan var 92,3 %.
Innihaldsyvirlit
- 1 Samlað tal av atkvøðum til flokkarnar
- 2 Floksbýtið á løgtingsvalinum 2008 í mun til í 2004
- 3 Tingmannabýti bólkað eftir flokki og persónligum atkvøðum
- 4 Sí eisini
- 5 Keldur
Samlað tal av atkvøðum til flokkarnar[rætta | rætta wikitekst]
Sjey flokkar stillaðu upp til løgtingsvalið, av hesum var ein nýggjur flokkur, sum stillaði upp fyri fyrstu ferð, tað var Miðnámsflokkurin. Flokkarnir vóru hesir (Bókstavarnir standa fyri lista):
- A Fólkaflokkurin 6.240
- B Sambandsflokkurin 6.529
- C Javnaðarflokkurin 6.018
- D Sjálvstýrisflokkurin 2.244
- E Tjóðveldi 7.250
- H Miðflokkurin 2.610
- L Miðnámsflokkurin 221
Floksbýtið á løgtingsvalinum 2008 í mun til í 2004[rætta | rætta wikitekst]
Niðanfyri sæst yvirlit yvir tingmannabýti, talið í klombrum sipar til munin millum løgtingsvalið 2008 og løgtingsvalið 2004. Av teimum fýra stóru flokkunum varðveittu allir sítt tingmannatal uttan Javnaðarflokkurin, ið misti ein tingmann. Sjálvstýrisflokkurin og Miðflokkurin vunnu hvør sín tinglim, meðan Miðnámsflokkurin sum stillaði upp fyri fyrstu ferð, ongan tinglim fekk.
- Fólkaflokkurin 7 (0)
- Sambandsflokkurin 7 (0)
- Javnaðarflokkurin 6 (-1)
- Sjálvstýrisflokkurin 2 (+1)
- Tjóðveldi 8 (0)
- Miðflokkurin 3 (+1)
- Miðnámsflokkurin 0 (-)
Tingmannabýti bólkað eftir flokki og persónligum atkvøðum[rætta | rætta wikitekst]
Fólkaflokkurin 7[rætta | rætta wikitekst]
- Jacob Vestergaard 870
- Jørgen Niclasen 617
- Anfinn Kallsberg 550
- Annika Olsen 520
- Jákup Mikkelsen 437
- Jógvan á Lakjuni 417
- Poul Michelsen 341
- Bjarni Djurholm 317
Fremstu varatingmenn fyri Fólkalokkin:
- Heðin Zachariasen 317
- Óli Breckmann 312
- Rodmundur Nielsen 216
Sambandsflokkurin 7[rætta | rætta wikitekst]
- Magni Laksáfoss 979
- Kaj Leo Johannesen 642
- Bjørn Kalsø 557
- Edmund Joensen 469
- Alfred Olsen 417
- Johan Dahl 377
- Rósa Samuelsen 314
Fremstu varatingmenn fyri Sambandsflokkin:
- Marjus Dam 289
- Helgi Abrahamsen 280
- Jaspur Vang 254
Javnaðarflokkurin 6[rætta | rætta wikitekst]
- Jóannes Eidesgaard 1.094
- Gerhard Lognberg 595
- Helena Dam á Neystabø 577
- Hans Pauli Strøm 383
- John Johannessen 287
- Katrin Dahl Jacobsen 283
Fremstu varatingmenn fyri Javnaðarflokkin:
- Andreas Petersen 270
- Eyðgunn Samuelsen 256
- Mikkjal Sørensen 247
Sjálvstýrisflokkurin 2[rætta | rætta wikitekst]
- Kári á Rógvi 572
- Kári P. Højgaard 292
Fremstu varatingmenn fyri Sjálvsstýrisflokkin:
- Kári Petersen 198
- Sámal Petur í Grund 194
Tjóðveldi 8[rætta | rætta wikitekst]
- Høgni Hoydal 1.262
- Annita á Fríðriksmørk 616
- Bjørt Samuelsen 547
- Bergtóra Høgnadóttir Joensen 481
- Sjúrður Skaale 416
- Heini O. Heinesen 415
- Tórbjørn Jacobsen 356
- Hergeir Nielsen 352
Fremstu varatingmenn fyri Tjóðveldi:
- Páll á Reynatúgvu 332
- Heidi Petersen 305
- Olga Biskupsstøð 255
Miðflokkurin 3[rætta | rætta wikitekst]
- Karsten Hansen 808
- Bill Justinussen 573
- Jenis av Rana 504
Fremstu varatingmenn fyri Miðflokkin:
- Tordur Niclasen 123
Miðnámsflokkurin 0[rætta | rætta wikitekst]
Miðnámsflokkurin fekk ongan tinglim. Fremsta og einasta valevni hjá Miðnámsflokkinum var Bergur Johannesen, ið fekk 203 atkvøður.
Sí eisini[rætta | rætta wikitekst]
- Løgtingsval - øll løgtingsval síðani 1906.
- Løgtingslimir í Føroyum 2008–2011 - løgtingslimir í valskeiðnum.
Keldur[rætta | rætta wikitekst]
- logting.fo: "Løgtingsvalúrslit 2008"


text:
Súsanna Sondum samskipar skránna fyri Mentanarnáttina í Havn. Skráin er rúgvusmikil og byrjar longu frá morgunstundini. Súsanna er avmyndað á Vaglinum frammanfyri arbeiðsplássinum, ið er Kunningarstovan, sum er í somu hølum sum Gamli Bókahandil. Mentanarnáttin, eisini nevnd lítla ólavsøka, hevur verið fyriskipað síðani 2001. Sum sæst, stavar sólin so beint á Súsonnu og alla Havnina í dag, at tað er ivasamt um sólin hevur nakra megi aðrastaðni.
Eitt av afturvendandi myndaevnunum í miðbýnum í Havn er kioskin hjá Astu, í Tinghúsgarðinum undir Telefonstøðini, har løgtingið nú heldur til. Í morgunsólini hevur hon rímiligvís ikki latið upp enn, men reyða bókatræið, helst hitt vakrasta í Havn, og grøna ahorntræið, eru eins spennandi fyri tað. Fyrr var kioskin innast í gamla kommunskúlagarði, við Posthúsið, har tey seinni fóru at selja pylsur og parkera bilar og nú skeinkja kaffi fyri Clinton og selja fish & chips til verkamannin. Og tá fólk góvust at senda brøv við frímerki, bleiv Posthúsið til Snarskivu hjá Kommununi. Soleiðis broytist so mangt. Men ikki kioskin hjá Astu. Hóast flutt nakrar metrar, yvir um parkeringsplássið, so er kioskin hin sama. Og um kvøldarnar kanst tú uppliva at Asta biðjur um hjálp at seta tungu brettini upp fyri kioskvindeyguni. Sigst, at vinstriformaðurin Lars Løkke Rasmussen, hevur útint hesa sjáldsamu tænastu meðan hann var forsætisráðharri. Av sonnum ein býarmynd, sum kanska sæst út á dagin. Selfie-myndin niðanfyri er fýra ára gomul. Asta var 18, tá hon fór at arbeiða í kioskini, sum pápi hennara bygdi inni á stovugólvinum hjá Jens Næs við Hoydalsvegin í 1935.
Kunningarstovan, Visit Tórshavn, sigur at spurningar um Mentanarnáttina 2014 verða svaraðir við at venda sær til Visit Tórshavn á tlf. 30 24 25.


text:
Øl-glaðir føroyingar kunnu nú gleða seg til at smakka spennandi ser-øl mitt í Havnini. Gullhornið í Gongini í Havn verður í hesum døgum høvuðsumvælt til nýggju leigararnar, sum eftir ætlan flyta inn í heyst.
- Vit hava samstarvað við Mikkeller í eitt ár nú. Teir hava verið og vitjað okkum fyrr, teir kenna okkara fyritøku og hava jú bryggjað øl fyri okkum fyrr. Vit hava fleiri matstovur í hesum økinum og halda tað nú vera hóskandi við einari barr við serligum øli, greiðir Johannes Jensen frá, ið er stjóri fyri Gist og vist-samtakið, sum eigur matstovurnar í sama øki, Áarstova og Ræst.
Ætlanin við Mikkeller er at skapa eina lítla og intima barr í Dandastovu, sum húsið upprunaliga eitur. Í stovuhæddini vera 20 sitipláss, meðan tað bert vera 10 standipláss í kjallaranum, har kaggarnir eisini koma at standa upp við vegginum. Umframt tey mongu sløgini av øli, ið Mikkeller borgar fyri, verður møguleiki fyri at keypa sær ein bita. Í staðin fyri smyrjibreyð, sum tær donsku barrirnar hjá Mikkeller servera, verða tað matstovurnar hjá Gist og vist-samtakinum, ið fara at matgera smárættir.
- Øl verður bert serverað á fati, og sjálvi meta vit, at talan ikki verður um kapping við føroysku bryggjaríini. Heldur er talan um positiva kapping, har vit vaksa um fjølbroytni av øli í Føroyum. Mikkeller bryggjar øl kring allan heimin, og tað er ikki óhugsandi, at hann eisini er áhugaður í at bryggja saman við føroysku bryggjaríunum, sigur Johannes Jensen.
Eingin dagfesting er sett á upplatingina av Mikkeller í Dandastovu, men væntandi verður tað til heystar.


text:
Lógir og kunngerðir
Lóg fyri Fróðskaparsetur Føroya
Løgtingslóg nr. 58 frá 9. juni 2008 um Fróðskaparsetur Føroya, sum broytt við løgtingslóg nr. 51 frá 8. mai 2012
Kunngerðir
Kunngerð nr. 85 frá 9. juni 2009 um skiftisreglur fyri lesandi á Fróðskaparsetri Føroya, sum byrjað hava lesturin áðrenn 1. august 2008 og reglur um alment próvskeið í føroyskum
Kunngerð nr 111 frá 31. august 2011 um broyting í kunngerð um skiftisreglur fyril lesandi á Fróðskaparsetri Føroya
Kunngerð nr 63 frá 24. mai 2016 um philosophiae doctor-útbúgving á Fróðskaparsetri Føroya (Ph.d.-kunngerðin)
Kunngerð nr. 140 frá 13. november 2009 um útbúgving av fólkaskúlalærarum og námsfrøðingum
Innanhýsis reglur og mannagongdir
Stýrið:
Reglugerð fyri skipan av Fróðskaparsetri Føroya
Reglugerð um virksemið hjá stýrinum fyri Fróðskaparsetur Føroya
Vegleiðing fyri vali av starvsfólki og lesandi í stýrið fyri Fróðskaparsetur Føroya
Størv:
Reglugerð fyri størv á Fróðskaparsetri Føroya
Fyriskipan fyri rektara
Fyriskipan fyri fyrisitingarstjóra
Fyriskipan fyri dekanar
Lýsing av starvsøkinum hjá útbúgvingarleiðarum
Lýsing av starvsøki hjá deildarskrivstovum
Yvirskipaðar viðtøkur fyri lestrarráð á Fróðskaparsetri Føroya
Vegleiðandi reglur um tilnevning av próvdómarum
Valreglur fyri akademiska ráðið á Fróðskaparsetri Føroya
Fyrisiting
Mannagongd fyri móttøka av nýggjum starvsfólki
Mannagongd fyri journalskipan og postmóttøki
Mannagongd fyri leigu av hølum á Fróðskaparsetri Føroya
Lesandi:
Reglur um próvtøkur, próvtøkuhald, tilmelding, afturtøku v.m
Reglur fyri varðveitslu av uppgávum og próvtøkusvørum
Reglugerð um nýtslu av teldu til próvtøku á Søgu- og samfelagsdeildini
Reglugerð um nýtslu av teldu til próvtøku á Føroyamálsdeildini
Krøv til skráseting í próvbókini fyri at kunna skriva prógv út
Mannagongd í sambandi við framløgu av Ph.D. ritgerð
½-ársmetingarskjal til ph.d. lestur
Reglugerð fyri Ráð teirra lesandi á Fróðskaparsetri Føroya
Samsýningar og ekstern fígging:
Tímalønir fyri undirvísing og sakkøna hjálp á Fróðskaparsetrinum frá 1. oktober 2014
Leysalærarasamsýningar fyri annað enn undirvísingararbeiði
Próvdómarasamsýningar
Rakstrargjald fyri ph.d verkætlanir
Starvsfólk, samskifti og KT
Reglugerð fyri samstarvsnevnd
Reglur um søvn og savnstilfar á Føroyamálsdeildini
Reglur fyri rúsevnisnýtslu á Fróðskaparsetri Føroya
Kreppuhjálp
Samskiftisreglur fyri starvsfólk og studentar á Fróðskaparsetri Føroya
KT-trygdarpolitikkur hjá Fróðskaparsetri Føroya 2015
Reglur um nýtslu av KT-skipanum á Fróðskaparsetri Føroya
Viðtøkur í atknýttum felagsskapi:
Viðtøkur fyri Lindbergs hús
Viðtøkur fyri Grunn Torvald Poulsen av Steinum
Viðtøkur fyri Grunn Jóannesar og Gunhildar í Dalsgarði


text:
Nýtt ár, nýggjur kalendari! Í fjør bloggaði eg um Jenny frá blogginum A Merry Mishap
, ið hevði gjørt ein kalendara sum man kundi taka ókeypis niður á telduna hjá sær, printa út og hanga upp. Í ár hevur Riika sum bloggar á Weekdaycarnival
gjørt ein kalendara - eitt einkult, minimalistiskt yvirlit yvir 2014
. So er upp til ein sjálvan um man hevur hug at gera eitthvørt kreativt við kalendaran ella bert lata hann prýða í allari sínari einkultheit.
Vitja bloggin her og fylg leinkjuni fyri at taka kalendaran niður


text:
Vørn søkir eftir kokkum
Lýsing19-03-2017 - 13:54 -
Tvey størv, sum kokkur við skipunum hjá Vørn, verða hervið lýst leys til setan umleið 5.mai og umleið 11.august 2017.
Starvið fevnir m. a. um hesar uppgávur:
- Matgerð og proviantering.
- Reingerð av gallu, messu, salong, proviant- og vaskirúmi.
- Annars arbeiðsuppgávur sambært starvslýsing í Góðsku- og Trygdarhondbókini.
Førleikakrøv:
- ·Vinnubræv sum skipskokkur.
- ·Heilsuváttan
- ·Trygdarskeið fyri sjómenn
Aldur og heilsu til at gerast vinnukavari er ein fyrimunur. Dentur verður annars lagdur á góð samstarvsevni og hegni at fyriskipa.
Setanartreytir:
Starvið er lønt í 6. lønarflokki sambært avtalu millum Fíggjarmálaráðið og Starvsmannafelagið. Setanarøkið fevnir um Fiskimálaráðið og deildir/stovnar undir tí, umframt hini aðalráðini og Løgmansskrivstovuna. Tænastustaðurin í løtuni er Vørn.
Starvsheitið er kokkur.
Tann, ið settur verður, má kunna tola broytingar í starvinum, og at økið verður umskipað til eisini at fevna um aðrar uppgávur.
Umsóknir:
Skrivlig umsókn við:CV, avrit av prógvum fyri førleikakrøv og møguligum viðmælum, skal vera Vørn í hendi í seinasta lagi 3. apríl 2017 kl. 14.00.
Umsóknin skal sendast til :journal@vorn.fo ella Vørn, postsmoga 1238, 110 Tórshavn.
Nærri upplýsingar um starvið kunnu fáast við at venda sær til Fiskiveiðieftirlitið á tlf. 31 10 65 og tosa við Jóannes Heimustovu, samskipara.Henda lýsing er eisini á heimasíðuniwww.vorn.fo


text:
Árið 2012 byrjaði við einari setanartilgongd, har MBF skuldi hava nýggjan dagligan leiðara, hetta tí at Anna Suffía, ið hevði verið í starvinum umleið 10 ár fór frá vegna aldur.
Mitt í setanartilgongdini andaðist Leila Solmunde, ið hevði verið forkvinna í MBF síðan 2004, og varð várið 2012 merkt av hesum. Setanartilgongdin helt tó fram, og varð Ása Olsen sett í starv sum nýggjur dagligur leiðari at byrja 1. august 2012.
Á aðalfundi í mai 2012, varð Carita Bjørklund vald til nýggja forkvinnu í MBF.
Orsaka av, at MBF nú bæði hevði nýggja forkvinnu og nýggjan dagligan leiðara, varð beinanvegin farið undir at gera missión og visjón fyri MBF.
Nógv lógaruppskot koma til hoyringar, og settu vit okkum fyri, at hoyringssvar skal gerast til øll uppskot, ið koma til MBF.
Fyrsta stóra uppgávan eg fekk, var at standa fyri at gera eina skuggafrágreiðing til ST. Hetta var ein sera spennandi uppgáva og var størsta avbjóðingin, at vit fingu so lítið pláss til okkara part, at vit máttu avmarka okkum til tey mest bráðneyðugu økini, ið vóru uppi í tíðini tá. Tað er ikki altíð negativt at fáa lítið pláss, men heldur ger hetta uppgávuna meiri spennandi, tí neyðugt er at avmarka, raðfesta og at vera ítøkiligur.
Arbeiði við skuggafrágreiðingini bar við sær, at frágreiðingin skuldi leggjast fram fyri ST nevndina í Geneve, og ikki kann sigast annað enn, at tað var ein stór løta, tann 15. apríl 2014, at fáa møguleikan at halda røðu og leggja frágreiðingina fram fyri ST nevndina.
Í mai 2014, fekk MBF aftur nýggja forkvinnu, Tóru við Keldu, og fall tað henni í lut í september 2014, at halda røðu fyri ST nevndini.
Hví gera skuggafrágreiðing og hevur hetta havt nakra ávirkan?
Ikki kann sigast annað enn, at ein stór hugburðsbroyting er hend innan bæði politiska myndugleikan og embætisfólk.
Longu á vári 2014, løgdu Sirið Stenberg og Bjørt Samuelsen uppskot fyri tingið, ið bygdi beinleiðis á skuggafrágreiðingina. Hetta gjørdi, at ST sáttmálin og skuggafrágreiðingin fingu góða umrøðu í tinginum.
Í oktober 2014 komu niðurstøðurnar úr ST, og ikki kann sigast annað enn, at øll hava tikið skuggafrágreiðingina og niðurstøðurnar, ið komu úr ST, sum aftursvar uppá atfinningarnar í frágreiðingini í álvara.
Frá at gera lógarsmíð, ið ikki er brot á ST sáttmálan til at nú hevur lógardeildin á Løgmansskrivstovuni skipað fyri skeið fyri starvsfólk í miðfyrisitingin um, hvussu tey skulu smíða lógir í tráð við ST sáttmálan, kann ikki sigast annað enn, at hetta er eitt stórt framstig.
Ítøkilig viðurskiftir, ið eru hend hesa tíðina kunnu nevnast:
- Fylgjarakortið, ið varð sett í gildi í Føroyum í desember 2014. Hetta gevur fólkum, ið hava tørv á fylgjara møguleika at fáa fylgjaran við uttan kostnað. Nú gjalda tey bert sín ferðaseðil ella atgongumerki. Hendan skipanin umfatar øll økir í landinum, tó manglar Atantic Airways og biografarnir at koma við í skipanina
- Parkeringskort, ið kunnu nýtast bæði í Føroyum og uttanlands, og sum verða gjørd í ES-sniði. Hesi eru komin í staðin fyri gomlu avlamisskeltini
- Lyfta, so at fólk, ið sita í koyristóli kunnu sleppa úr og í flogførini, uttan at blíva borin
- Flokkur innan serliga skipað miðnám byrjaði á Kambsdali í august 2015, og í summar byrjar ein flokkur á Glasir í Havn og ein flokkur á Tekniska skúla í Klaksvík
- Asbergerflokkurin í Hoydølum tekur næmingar inn annaðhvørt ár
- Rásin, ið er skúlatilboð til ung, ið bera brek. Í 2015 varð ein lógarbroyting gjørd ið sigur, at hvørt skúlaskeið er í mesta lagi 2 ár, og at upptøka til skúlan fer fram á hvørjum ári. Spennandi verður at vita, um ein nýggjur flokkur verður tikin upp á Rásini komandi skúlaár
- Í vetur eru nakrar sendingar í KVF tekstaðar, men enn er langt á mál á hesum økinum. Tó er tað áhugavert, at av teimum sendingum, ið vóru tekstaðar, er Spískamari ein, og er tað ein privat maður, ið framleiðir sendingina
- Sendingar, ið vóru teknmálstulkaðar dagin eftir tær vóru sendar í KVF, verða nú stroymaðar beinleiðis á netinum, so nú síggja fólk, ið hava tørv á teknmálstulki Dag og viku samstundis sum vit onnur
- Ein skrivitulkur er settur í starv á Teknmálstulkatænastuni, og tað fegnast vit um. Okkara vón er, at tað kemur at henda nakað ítøkiligt viðvíkjandi at teksta sendingar í KVF. Hetta vil hjálpa øllum, ið hava niðursetta hoyrn, og er her talan um bæði ung og eldri fólk, ið fáa stóra gleði og gagn av hesum
- Sjálvstøðuga umboða í “ Rådet for nordisk samarbejde”, í 2013, og varð Carita Bjørklund, ið tá var forkvinna vald sum umboð fyri MBF í ráðnum, nú røkir Tóra við Keldu, forkvinna hesa umboðan
- Umboð fyri MBF og Visit Tórshavn eru í einum vest norðurlendskum arbeiðsbólki, ið skal gera eina hondbók um atkomu í ferðavinnuni. Her er talan um atkomu um alt landið
Haldi, at tað er hent so nógv innan økið, at tað ber ikki til at nevna alt. Tó er tað ein sannroynd, at nógv er enn, ið ikki er komið á mál. Tó er tað onki at ivast í, at gjøgnum arbeiði við skuggafrágreiðingini er nýtt lív komið í aftur virðingina og kjakið viðvíkjandi ST sáttmálanum um rættindi hjá einstaklingum, ið bera brek.
Í framløguni ið vit høvdu fyri ST nevndini í Geneve, høvdu vit ein topp trý raðfestingarlista, har tey mest átrokandi økini vóru á, og vóru tey:
1. Grein 33. í sáttmálanum, og er tað gleðiliga hent, at AMR hevur fingið samskipandi partin, meðan UVR, hevur sett ein arbeiðsbólk, ið skal gera uppskot um, hvussu ein mannarættindastovnur kann skipast í Føroyum
2. Samstarv millum geirarnar. Har er Tann góða tilgongdin ein byrjan uppá, at fáa samstarv millum ráðini, men enn er langt á mál. Vit eru samd um, at geiraábyrgd er góð, men tað er líka umráðandi, at geirarnir duga ella megna at fáa eitt gott samstarv sínámillum.
3. Grein 24, við serligum denti á undirvísingina í fólkaskúlanum, ið er grundarlagi undir øllum møguleikum fyri, at koma víðari í lívinum. Tað er gott at tilboð eru komin á miðnám, men er fólkaskúlin ein fyritreyt fyri, at næmingar klára seg á miðnám.
Niðurstøðurnar frá ST nevndini eru greiðar, og tí er neyðugt, at øll taka saman hendur og arbeiða fyri, at Føroyar skal vera eitt gott land at búgva í hjá øllum.
Samgongan eigur at gera eina brekpolitiska ætlan soleiðis, at tað verður sett út í kortið hvat ein ætlar at gera, nær og hvussu (eina virkisætlan).
Vit kunnu hóskandi seta spurningin: Hvørja ávirkan hevur ein sáttmáli, ið er samtyktur í ST í New York á umstøðurnar hjá einum barni, ið býr í einari bygd í Føroyum?
Hetta er so einkult og greitt, tí sáttmálin skal geva øllum sama møguleika sum onnur, ella javnrætt.
Øll framgongd er góð, og er onki at ivast í, at har ið viljin er til staðar, er tað bert hugflogið ið setir avmarkingar. Tí síggi eg fram til, at vit fáa eitt samfelag, har tað ikki er brekið, ið vit leggja dent á, men umstøður og tað, ið skal gera daglig dagin hjá tí einstaka, so góðan sum gjørligt, ið hevur størsta týdning.
Fólk, ið bera brek eru ikki avbjóðingin í einum samfelag, nei tað er alt, ið er rundanum, ið er ein avbjóðing, og tí er tað mín vón, at tað eru umstøðurnar, ið vit koma at leggja dent á, soleiðis, at øll fáa somu møguleikar at búleikast í hesum landi, so vit av sonnum kunnu siga, at Føroyar er eitt gott land at búgva í hjá øllum.
Einsamøll kunnu vit onki gera, men í felag megna vit alt.
Ása Olsen, aðalskrivari


text:
Gestur er Rúna Bennadóttir Sivertsen, Klaksvík. Hoyr Rúnu fortelja um uppruna, barnaár, uppvøkstur og ymist á leiðini. M.a. um sang og gleðina at syngja og at gera mun, her heima í Føroyum og uttanlands. Rúna er virkin og hevur verið við at stovna Føroysku Barnahjálpina, sí abc.fo. Eisini GDS felagið í samband við sjúku hjá dótturini, sí gsd.fo og áhugafelagið TIGN, sum er talurør fyri ØLL, ið vegna brek hava tørv á hjálp, sí tign.fo.
Vertur: Maria Mørkøre. Teknikari: Jógvan Dam Hansen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Undirvísingin í kravdu lærugreinunum endar við skrivligari próvtøku á 4-6 tímar. Royndin fevnir víða innan týdningarmestu partarnar av pensum. Lærari og próvdómari uttanífrá døma um uppgávuna. Fyri at tú skalt standa royndina, mást tú minst hava karakterin 6. Stendur tú ikki royndina, sleppur tú til umroynd.
Sjálv útbúgvingin endar við einari fakligari roynd, ið umfatar eina verkætlan, ið tú skalt gera. Eitt toymi ger vanliga verkætlanina. Verkætlanin skal leggjast fram munnliga. Fakliga verkætlanin verður framleidd og dømd seinasta hálvárið av útbúgvingini. Hon umfatar kravdu og valfríu lærugreinarnar umframt starvsvenjingartíðina, so hon vísir allar tínar førleikar.
Tá ið lærutíðin byrjar, verður gjørd ein ætlan, sum vísir, á hvørjum økjum, tú skalt starvast, og hvussu leingi, tú verður í hvørjum øki. Hetta verður gjørt fyri at tryggja, at tú fært eina so fjøltáttaða útbúgving sum gjørligt.


text:
Frælsur Ítróttur
Frælsan ítrótt verður vant í Havn (Smæran) og í Eysturoynni.
Eisini eru ítróttarfólk við breki í feløgunum Hvirlan í havn og Treysti.
Undirvísingin verður løgd til rættis ígjøgnum kvøldskúlan. Venjingin fer fram á Tórsbreyt. Ítróttagreinirnar, ið mest dentur verður lagdur á, eru renning á longum og styttri teinum, kúlukast og longdarlop.
Eisini er møguleiki, um áhugi er til tess, fyri at venja racerunning (hetta er ein ítrótt fyri rørslutarnað, tit kunnu lesa meira um hetta á alnótini www.racerunning.co.uk og www.racerunning.dk).
Av tí at íðkarar hava ymisk áhugamál og ymiskar dygdir, er neyðugt at undirvísingardifferentiera - t.v.s at at umframt at ein partur av venjingini er felagsvenjing, so hevur tann einstaki næmingurin somuleiðis sína egnu venjingarskrá.
Uttan mun til hvør ítróttagreinin er, verður stórur dentur lagdur á tekniska venjing, upphiting og útstrekking.
Endamálið við frælsa ítróttinum er trýbýtt:
(1) Tað skal vera stuttligt og hugaligt at venja frælsan ítrótt.
(2) Íðkararnir skulu gerast betri fyri likamliga - teir skulu gerast sterkari og reystari. og
(3) teir íðkarar, sum hava hug at taka lut í kappingum annaðhvørt innlendis ella uttanlanda skulu stuðlast í hesum ynski.
Vilt tú vita meir um venjingartíðir ber til at venda sær til Smæruna, Sofus Olsen, formaður, tlf. 261669 ella Sonna Djurhuus, landsliðsvenjara, tel 212084
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Brúgvin 73 - 11. des. 2017
Sending um Runavíkar Kommunu: Torbjørn Jacobsen um fíggjarætlanina fyri komandi ár, Herbjørg Jøkladal um komandi tiltøk, Sølvi Reinert Hansen um jólakonsert hjá NSM og Asbjørn Berthelsen um Jól við Løkin.
----------------------
Trýst 'HOYR INNSLAG' knøttin omanfyri fyri at hoyra sendingina
----------------------
5:00 Fíggjarætlanin hjá kommununi fyri komandi ár. Torbjørn Jacobsen, borgarstjóri, greiðir frá.
31:00 Tiltøk í kommununi - m.a. jólabrandbilurin, jólakonsert hjá Nes Sóknar Musikkfelag og annað sí meira her. Herbjørg Jøkladal og Sølvi Reinert Hansen greiða frá.
36:00 Eftirmeting: Jól við Løkin. Asbjørn Berthelsen og Bárður Højgaard, fyriskiparar, greiða frá
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Líknandi tíðindi
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Í nýggju skrivstovuhølunum hjá Føroya kommunufelagi í R.C. Effersøesgøtu situr stjórin Eyðun Christiansen og smílist í hesum døgum. Og hann er ikki tann einasti, sum brosar. Av somu orsøk eru eisini nógv bros at síggja kring landið, tá bý- og bygdaráð hittast. Tað gongur nevnliga ófatiliga gott hjá kommununum at fáa pengar í kassan.
100 milliónir afturat
Tað eru stór tøl, vit tosa um, tá hugt verður eftir kommunuskattinum.
Frá januar til mai komu 684 milliónir krónur í kassarnar kring landið. Hyggja vit eftir hvussu stórar skattainntøkurnar vóru sama tíðarskeið í fjør, er talan um ein mun upp á nærum 50 milliónir krónur. Frá januar til mai í 2014 fingu kommunurnar 637 milliónir inn.
Nógv bendir sostatt á, at um hesin vøkstur heldur sær árið út, fara kommunurnar at fáa umleið hundrað milliónir krónur meira í kommunukassarnar, sum er eitt sindur meira enn vøksturin frá 2014 til 2015, ið var knappar 93 milliónir krónur.
Lesið meira í blaðnum


text:
Granskarar hava tikið 108 sokallaðar LANDSAT-8 myndir. Myndirnar eru síðan settar saman, so tær geva eina fullfíggjaða mynd av Grønlandi úr erva.
Tað skrivar grønlendska kringvarpið.
Myndirnar vóru tiknar á sumri 2014 og 2015. Umstøðurnar vóru ein stór avbjóðing, sigur Naturinstituttið. Ein fylgissveinur tekur 16 dagar um at ferðast kring jørðina, og var veðrið ikki til vildar ein dag, mátti bíðast í 16 dagar, til fylgissveinurin aftur kom framvið.
Kinesiskir granskarar hava hjálpt til við myndatøkuni, og teir hava víst stóran áhuga fyri samstarvinum.
- Vit eru sera áhugaðir at fylgja gjølla við serliga bráðnandi innlandsísinum, tí tað ávirkar beinleiðis vatnstøðuna í Kina. Tað svitast ikki, at alt á jørðini ongur saman, og tí fylgir Kina eisini við teimum broytingum, sum henda í Arktis, sigur Xiao Cheng, sum er rektari á universiteti í Beijing.


text:
TAKS hevur nú gjørt upp, hvussu eftirlitið hilnaðist í 2016. Tølini vísa, at komið varð fram á 145 mió. kr., sum ikki vóru rætt uppgivnar til skattingar.
Tað upplýsir TAKS á heimasíðu síni.
Í inntøkuskatti vórðu rættingar gjørdar fyri 105 mió. kr. – harav 90 hjá vinnuni og 15 hjá privatumpersónum. Í mvg og tolli var talan um 11,5 mió., og í kapitalvinningsskatti 13 mió. Harumframt koma rættingar í rentustuðli, ferðastuðli og øðrum.
Eftir at TAKS hevur fingið skeivar og manglandi uppgerðir upp á pláss, vísir úrslitið, at landskassin fekk góðar 40 mió. kr. afturat í 2016.
- Rættingar fyri 145 mió. kr. ljóðar av nógvum og er nakað oman fyri miðal. Vit síggja tó eisini, at vinnulívið í Føroyum er blivið meira samansett og kompliserað. Vit koma nú oftari fram á stór mál, sum krevja rættingar fyri fleiri milliónir. Hetta vísir, hvussu umráðandi tað er, at TAKS hevur eitt nøktandi eftirlit, sum fylgir við tíðini, sigur Eyðun Mørkøre, stjóri á TAKS.
Hvørt ár verður ætlan løgd fyri eftirlitsarbeiðið hjá TAKS. Torført er at meta um, hvat eftirlitið gevur, tí tað er skiftandi frá ári til ár, hvat komið verður framá.


text:
Bygnaður: set filmin inn í frásagnarfrymilin.
Eyðkenni: Finn flestu av teim sjey høvuðstættunum hjá Richard Raskin í filminum Sigarett.
Hvat meinar frásøugpersónurin við, tá hann ber lívið saman við filmin Groundhog Day?
Hvør er røddin í filminum Sigarett, og hvønn verður tosað við?
Greina og tulka sangin Ansa eftir hjá Nalja. Met um, hví hesin sangur er at hoyra í filminum.
Lýs høvuðspersónin, tá filmurin Sigarett byrjar. Hvat heldur høvuðspersónurin um seg sjálvan?
Lýs hugburðin hjá høvuðspersóninum til Føroya og føroyingar.
Tulkingarfelagsskapur: Kenna teir báðir “partners in crime” seg marginaliseraðar í samfelagnum? Greið frá myndini og knýtinum teirra millum.
Fótbóltur og fótbóltsleikarar: hvat halda teir báðir “partners in crime” um fótbólt og fótbóltsleikarar?
Greið frá máliskuni “Næstan úti av Kings”.
Felagsskapur ella einsemi: Í hesum broti gerst høvuðspersónurin inntonktur og tykist taka seg burtur frá hinum. Greið frá skiftinum í ljóði og ljósi. Hvat vil leikstjórin við hesum filmiska frásagnarsnildi? Er munur á leikstjóranum, høvuðspersóninum og frásøgupersóninum í hesum broti? Hvørja ávirkan hevur hetta á hyggjaran og fatanina av filminum?
Lýs leiklutin hjá útlendska ferðamanninum. Hvørja ávirkan hevur hann á høvuðspersónin?
Lýs høvuðspersónin, tá filmurin Sigarett endar. Hvar fer hann, og hvussu er gøtan? Er høvuðspersónurin broyttur?
Heitið: Hví er heitið á filminum Sigarett? Hvat ímyndar sigarettin í søgugongdini? Greið frá um metaforar, greið frá ymsu nøvnunum, sigarettin fær í filminum og tak støðu til, hvussu sigarettin verður brúkt sum metaforur.
Greina og tulka sangin Nánd og samanber sangin við filmin Sigarett.
Lurta og hygg eftir sanginum Light my Fire (The Doors 1968) og les yrkingina Neistar (Tóroddur Poulsen 1984). Kunnu hesi bæði, sangur og yrking, knýtast at filminum Sigarett?
Tekstslag: tak støðu til, hvat slag av filmi Sigarett er. Er nakað, ið bendir á at Sigarett er sjálvævisøguligur filmur, heimildarfilmur ella annað slag av filmi?
Ummæli: skriva eitt ummæli av filminum Sigarett.


text:
Yngsta drotning í flotanum hjá Cunard Line er Queen Elizabeth. Hon varð umbiðin á stóru italsku skipasmiðjuni Fincantieri í Tríeste í 2007, og varð liðugt smíðað í 2010.
Hon er í løtuni skrásett í Hamilton á Bermuda, er 294 metrar til longdar, telur 16 dekk og tekur 2.547 ferðafólk. Fleiri teirra sóust í skotunum í Havn í dag, millum annað úti á Reyni, har Reyngøta, Rektaragøta og Gongin krossast, sum myndin niðanfyri vísur.
Her eru nøkur teirra á Skinnaraskeri, uttanfyri Rasmusarbrúgv, sum helst er elsti bryggjukantur í landinum. Øll eru tey púra bitin av litføgru húsunum og trongu skotunum í Havn. Yvirskipað er tað tó neyvan heppið, at fleiri stór ferðamannaskip hvørt eftir annað koma til ein so trongan stað við ørstuttum millumbili. Men ferðavinnan hevur allastaðni og til allar tíðir havt tað sum øll tey, ið selja atgongumerki: Fult er ikki eingang tá yvir flýtur. Tástani blívur tað spennandi. Tað er sum hjá katólska munkasølumanninum, Johann Teztel, fyri fimmhundrað árum síðan: "Tá avlátsdálar í kistli klinga, straks sálir úr skerseldi springa." Faktiskt var tað júst hetta, sum Luther andøvdi ímóti, tá hann fekk reformatiónina á glið. Men tað var bara á átrúnaðarliga økinum. Samfelagsbúskaparliga hava vit enn ikki havt eina reformatión. Har er enn kapitalisma til undirgangur verðurl, hvussu fitt ferðafólkini eru.
Haldi meg ikki hava sæð so nógv virksemi á vágni við bátum, sum sigla til og frá ferðamannaskipinum og inn í minsta og litríkasta høvuðsstað í verðini.
Queen Elizabeth sæst aftur úr hvørjum króki í býnum. Her úr garðinum við gomlu lærarahúsinum í Grím Kambans gøtu aftanfyri gamla handilin hjá P.A. Restorff, síðan úr Álakeri og Vágsbotni og av Skansanum.


text:
Í dag hevur verið óvanliga nógv virksemi við Vágs Havn, har bæði seismic-skip, supply-skip, trolarar, fóðurflaki og sandbátur hava verið við kei.
Seismic-skipið Polar Empress og supplyskipið Sanco Sky hava seinnapartin ligið við djúphavnina og sokallaðu Smyrla-keiina. Við Polarfrost-keiina liggja trolarin Beinisvørð og fóðurflakin Arvanes. Meðan ein sandbáturin Havstreym lá við kei inni á Oyrunum. Partrolarin Tórun K, sum í morgun lá við Smyrla-keiina, er nú fluttur vestur um vestastu keina, í Vági nevnd, Diasa-kei.


text:
Fyrra tvíkiljan til Bakkafrost flotað í morgun. Tvíkiljan, sum hevur bygginummarið 109 verður løgd við bryggju í Havn har ymiskt smáarbeiði verður liðugt gjørt. Maskin-, el- málinga- og apteringsarbeiði er í høvuðsheitum liðugt. Tá tvíkiljan er flotað verður deksútgerð sum eitt nú krani og spæl sett umborð – og allar skipanir royndarkoyrdar.
Tvíkiljan hjá Bakkafrost hevur fingið navnið Miðvík við heimstaði í Klaksvík. Arbeiðsøkið verður í Norðoyggjum. Skipið verður latið Bakkafrost um miðjan februar.
Hetta er fyrra tvíkiljan, sum MEST smíðar til Bakkafrost. Næsta tvíkiljan er væntandi liðug um ein mánaða ella so. Alt arbeiði er gjørt í Føroyum – eisini skrokkurin.


text:
Sakarmálið móti vikublaðnum Se og Hør hevur nú ført til átta persónligar ákærur. Fýra av teimum ákærdu eru tveir fyrrverandi blaðstjórar, ávikavist Henrik Qvortrup og Kim Henningsen, sølustjórin Per Ingdal og tann nógv umtalaða ’tys-tys-keldan’. Síðstnevnda kelda er bert ákærd fyri hacking, meðan ákærurnar móti hinum leiðandi persónunum eru av grovari slagi.
Eitt nú er fyrrverandi blaðstjórin Kim Henningsen ákærdur fyri at keypa sær ólógliga atgongd til kort- upplýsingar hjá teimum kongaligu og øðrum kendum dønum. Hesum hevur hann heldur ikki noktað fyri, men hann tvíheldur um, at hann ikki hevur gjørt nakað galið.
Per Ingdal, ið var sølustjóri á Se og Hør, tá kanningin varð sett í verk, sigur seg einki kenna til ’tys-tys-kelduna’ og harmast um ákæruna ímóti sær.
Harumframt er ákæra reist móti partafelagnum Aller Media.
Kanningin av Se og Hør-málinum varð sett í verk í 2014. Fleiri av teimum ákærdu finnast at løgregluni fyri drýggja kanningararbeiði, men danska løgreglan sigur í tíðindaskrivi, at talan er um eitt sjáldsama stórt mál, ið hevur kravt drúgt kanningararbeiði. Talan er um paragraffir, ið sjáldan verða tiknar í brúk í sakarmálum móti miðlum.
Í fyrsta umfari er ákæruritið bert sent út til tey ákærdu. Løgreglan væntar at almannakunngera alt ákæruritið um eina viku.


text:
“Sambært ST-sáttmálanum hjá UNESCO, har vit eru atlimir, er tað okkara skylda at verja mentanararvin – eisini tann óítøkiliga mentanararvin (immateriella mentanararvin), so sum aldargomul handverk, sum eru við at fara í søguna. Bátasmíð er partur av hesum sonevnda óítøkiliga siðaarvi. Sum eitt fyrsta stig í arbeiðnum at varðveita føroyska bátin og serliga bátasmíð verður skotið upp at sleppa sølu og umvæling undan at rinda meirvirðisgjald.”
Hetta stóð millum annað í grundgevingunum hjá Bjørn Kalsø, løgtingsmanni í Sambandsflokkinum, tá hann legði uppskot fram um at stuðla sølu og umvæling av føroyskum træbátum við mvg-frítøku.
Og sum nakað heilt nýtt samtykti ein samd fíggjarnevnd at taka undir við uppskotinum. Eitt líknandi uppskot frá Pálli á Reynatúgvu úr Tjóðveldi undir seinastu samgongu varð annars felt við tí grundgeving, at samgongan arbeiddi við tí – hóast semja var um, at uppskotið var gott.
Fíggjarnevndin hevði fund við umboð fyri Víkingagarðin, Felagið Træseglskip, bátasmiðir og landsstýriskvinnurnar í menta- og fíggjarmálum. Poul Hansen, sum arbeiðir við Víkingagarði, segði millum annað í eini viðmerking, at arbeitt varð við at gera eitt neyst til ein teinæring, sum eisini kundi brúkast til bátasmíð, tá teinæringurin varð flotaður. Nú skuldu útlitini fyri hesum verið munandi betri, eins og tað hjá vanligum bátaeigarum verður bíligari at halda træbátarnir viðlíka heldur enn at skifta til glastrevjabátar.
(Grein úr Dimmalætting hesaferð)


text:
Veðrið
Veðrið frá DMI:
Veðurlagið:
Eitt lágtrýst, 1003 hPa, í ein útsynning úr Føroyum liggur mestsum stilt. Ein hátrýstryggur, umleið 1020 hPa, millum Ísland og Grønland breiðir seg eystureftir, og mennist.
Veðurvánirnar:
Frískur vindur til strúk í vindi av eystri, tað verður skýggjað og fyrst á degnum kunnu verða einstøk æl. Í kvøld og í nátt verður turt og nakað klárari. Hitin fer at liggja millum 7 og 10 stig. Í nátt verður eitt sindur meira vindur av landnyrðingi.
Veðrið leygardagin:
Strúkur í vindi til hvassan vind av landnyrðingi, sum um kvøldi snarar niður í landsynning og minkar til 5 til 10 m/s. Fyrst turt við nakað av sól av og á, men seinni fer at regna. Sunnunáttina verður turt fyri tað mesta og tað klárnar. Hitin um dagin fer at liggja um 10 stig, um náttina um 7 stig.
Veðrið sunnudagin:
Gul til frískan vind av landsynningi, 5 til 10 m/s. Turt fyri tað mesta við nakað av sól. Um náttina verður mest skýggjað og nakað av regni og onkrastaðni mjørki. Hitin um dagin verður millum 10 og 14 stig, um náttina millum 4 og 8 stig.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Eg, eins og mong onnur, ivaleyst flest onnur, eri ein fanatikari, tí eg trúgvi á mína heimsáskoðan, eins og onnur trúgva á teirra egnu heimsáskoðan, teirra veg og teirra sannleika.
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Saturday, November 22, 2014
Aftursvar til greinina hjá Hergeir: ‘Føroyar ein fanatisk tjóð’
Eg, eins og mong onnur, ivaleyst flest onnur, eri ein fanatikari, tí eg trúgvi á mína heimsáskoðan, eins og onnur trúgva á teirra egnu heimsáskoðan, teirra veg og teirra sannleika.
Monday, August 11, 2014
Møguligi gudloysis hugburður um ræðugerðir ISIS
Basera á undanfari kjak, hvat halda so ávísir føroyskir gudloysingar um núverandi støðuna í Irak?
Islamiskir jihadistar hertaka í løtuni býir og økir í Irak, har hópdráp verða framd og kvinnur og lítlar gentur í hópavís burturførdar og neyðtiknar samsvarandi islamskari lóg.
Hetta er mega ræðuligt!
Og fyri at gera ræðuligt uppaftur ræðuligari kunnu gentur eftir islamskum tekstum líka niður í 9 ára aldur verða roknaðar búnar til samlegu, í hesum høpið til neyðtøku, tað sum í okkara huga samsvarar við pedofili.
Hetta far meg at hugsa um kjakið sum leikaði á fyri nøkrum mánaðum síðani, har vit vístu á útsøgnir og hugburðin hjá ávísum føroyskum gudloysingum (sertakliga FB síðan Kristindómur Lýgur og teirra stuðlum og eftirfylgjarum) í samband við neyðtøku, pedofili og hópdráp; har í hesir lýstu etikin fyri hesum samsvarandi einari gudleysari filosofiskari heimsmynd soleiðis:
"Pedofili er skeivt, men tað er ikki so einfalt sum tú heldur tað vera. Tú heldur at man kann gera endaligar niðurstøður av slíkum slag, tí tú ert eitt simpult óbegáva menniskja, men í veruleikanum broytast slíkar meiningar upp í gjøgnum søguna so tú kanst ikki siga nakað generelt." (Kristindómur Lýgur)
"Tað finst ongin endalig niðurstøðu um hvat er rætt og skeivt. Soleiðis er tað bara." (Kristindómur Lýgur)
"Absoluttir sannleikar og absoluttir skeivleikar finnast bert í høvdinum á trúgvandi menniskjum. Í veruleikanum er onki absolut tá tað snýr seg um moral." (Kristindómur Lýgur)
"Tú fert aldrin at fata, at sjálvt um einkult persónar kunnu hava eina avgjørda meining um, hvat er moralskt og ikki, so er ein langur vegur frá eini persónligari meining til eina generella meining, sum skal verða galdandi til allar tíðir og til øll hugsandi viðurskiftir. Allir gudloysingar hava eina avgjørda meining til spurningar so sum holocaust, neyðtøku ella pedofili, men ongin gudloysingur er so arrogantur at halda, at hansara ella hennara egna meining skal verða ævigt galdandi fyri øll onnur." (Kristindómur Lýgur)
Um tað ikki finst nøkur endalig niðurstøðu um hvat í er rætt og skeivt, og um einki absolut finst viðvíkjandi moral og um tað hesum viðvíkjandi er ein langur vegur millum persónliga meining til generella meining galdandi til allar tíðir og viðurskiftir, og um hetta er upp til ymiskar meiningar...
Kunnu vit harvið (uttan persónliga og subjektivt) døma hesar ræðugerðir sum beint nú í løtuni verða framdar í Irak?
Um hvørt hetta ónt ella ikki eina kann baserast á mína ella okkara persónligu meining og eingin endalig niðurstøða kann takast um hópneyðtøka av líttlum gentum er skeivt, er tað so vert at offra hesum eina tanka?
Samsvarandi útsøgnunum hjá ávísum føroyskum gudloysingum omanfyri, fremur ISIS eina gerðir sum eftir huga ISIS og teirra mentan eru góðtiknar og tí eftir gudleysari heimsuppfatan ikki kunnu dømast generelt skeivar
Monday, June 16, 2014
Gudloysingar og grindadráp
Síðani Sea Shepherd bandalimir í løtuni renna runt á bygd og í bý og vilja sabotera grindadráp samstundis sum nakrir framstandandi ateistiskir forsprákarir, í hvussu er í teirra propagandaframferð, í nýggjari tíð, hava gjørt slíkt til eitt religiøst ting og vilja verða við, at tað sum týðir uppá eitt grindadráp er ein av ræðuligu avleiðingunum av religión (sí sjónfíluna niðanfyri og førka knøttin á 4: 51-53), so hevði tað verði áhugavert at vita, hvat føroyskir gudloysingar halda um grindadráp?
Ella fóru hesir ateistar í filminum Religulous skeivir? Ella var ætlanin at villeiða hyggjaran? Hvussu nógv onnur punktir í hesum filminum kunnu harvið verða skeiv ella villeiðandi?
Friday, January 24, 2014
Tankar úr Hvidovre Sjúkrahúsinum: Um menniskju, vónloysi og Gud (1 partur)
Hvat var eg vitni til her...?


text:
Porkeris skúli.
Atferðarreglur.
Endamál:
At skapa góðar karmar um undirvísingina, sum kunnu virka við til at næmingar og lærarar vísa ábyrgd
bæði
fyri sær sjálvum, hvørjum øðrum og skúlanum sum heild.
At skapa trivna á skúlanum.
Atferðarreglur:
•
Næmingar og lærarar skulu møta rættstundis, úthvíldir og væl fyrireikaðir í skúla.
•
Er næmingur burturstaddur eigur hann at hava skr. fráboðan við sær heimanífrá um orsøkina, tá hann
kemur í skúla
aftur ella skulu foreldur ringja til skúlan og siga frá. Tað ber eisini til at seta seg í samband við skúlan
um First Class
mailskipanina, sum skúlin brúkar. Skúlin hevur mailadressuna por@skulin.fo
Tit finna eisini mailadressurnar hjá lærarunum í skipanini.
•
Skal næmingur hava frí:
1 – 2 dagar skal flokslærarin spyrjast.
Fleiri enn 2 dagar skal skúlaleiðarin hava boð um. -Tá verða tað foreldrini, sum taka ábyrgd av
undirvísingini av børnunum.
•
Tá ið næmingur hevur verið burtur uml. 10 % fáa foreldrini eina skrivliga fráboðan frá skúlanum.
•
Heldur fráveran áfram skal skúlaleiðarin seta seg í samband við heimið, og um hetta ikki hjálpir verður
farið til barnaverndina við fráveruni.
•
Ikki er loyvt at fara av skúlans øki í fríkorterinum uttan loyvi frá lærara.
•
Arbeiðsfriður og góður atburður verður kravdur í tímunum eins væl og í fríkorterinum.
•
Alt spæl skal vera so, at tað er ongum at meini og ikki tarnar øðrum at spæla.
•
Ósømiligur og ólátaður atburður - happing og arging - skal ikki koma fyri.
•
Næmingar skulu vísa góðan atburð móti lærarum og næmingum, bæði í orði og gerð.
•
Næmingar mugu ikki hava lutir við sær í skúla, ið eru hættisligir fyri skúlafelagarnar, ella lutir, ið
kunnu skammfíla skúlan ella órógva undirvísingina.
•
Næmingar hava loyvi at hava fartelefon við sær í skúla. Telefonin skal vera sløkt í skúlatíðini og kann
fyrst tendrast tá næmingurin fer av skúlans øki.
•
Elektronisk spøl eru ikki loyvt at hava við í skúlan, heldur ikki I-pad ella líknandi.
•
Royking er ikki loyvd á skúlans øki.
•
Næmingar skulu ikki hava góðgæti við í skúla – heldur ikki í matpakkan.
•
Pappír, matleivdir og tílíkt burturkast skal hvørki tveitast burtur úti ella inni, men beinast í ruskíløtini.
•
Bøkur og amboð, sum næmingar hava til láns frá skúlanum, skal verða væl viðfarið. Næmingar skulu
beinanvegin teir fáa bøkurnar, leggja pappír um og seta navn á og annars fara væl um. - Skúlin kann
krevja endurgjald fyri skaða á bøkur, amboð, innbúgv o.a.
•
Næmingar skulu lata ognirnar hjá øðrum fáa frið.
Avleiðingar:
Um næmingur ikki heldur seg til omanfyri nevndu reglur, tosar flokslærarin/lærarin við næmingin um
trupulleikan.
Um samtalur, átalur og ávaringar ikki tykjast at hjálpa og trupulleikin er afturvendandi, verður farið til
niðanfyri nevndu stig.
1.
Flokslærarin/ lærarin tosar við heimið um støðuna. Dagfesting og stikkorð frá samrøðuni, saman við
stuttari frágreiðing um trupulleikan verður fest á blað og latin skúlaleiðaranum.
2.
Um hetta ikki hjálpir, vísir flokslærarin næminginum til skúlaleiðaran. Skúlaleiðarin minnir enn eina
ferð á atferðarreglurnar, tosar við heimið og ger vart við trupulleikan. Dagfesting og stikkorð frá
samrøðuni verða fest á blað og goymd saman við blaðnum frá flokslæraranum/ læraranum.
3.
Um hetta framvegis ikki hjálpir, kann skúlaleiðarin vísa næminginum heim í upp til eina viku. Skriftlig
grundgeving verður send til heimið. Annars verður víst til kunngerð nr 68 frá 9. juni 2010 um reglur at
fremja gott skil og umsjón við næmingunum í skúlanum.
Porkeri september 2013.
Skúlastýrið


text:
Vága Floghavn fegnast um, at tað nú hevur eydnast at fáa kapping í lag aftur á Føroyaleiðini millum Keypmannahavn og Vágar, eftir at kapping ikki hevur verið síðan 2006.
Felagið væntar, at kappingin fer at gagna brúkaranum, og tryggja eina enn betur tænastu, betri treytir og enn betri prísir til Keypmannahavnar og víðari út í heim hjá teimum, sum hava tørv á tí.
- Tað er ikki nøkur loyna at leiðslan í Vága Floghavn síðan 2012 hevur arbeitt miðvíst við at fáa fleiri feløg til at flúgva uppá Føroyar. Vit meta at marknaðurin er stórur nokk til fleiri flogfelaøg at kappast og vit arbeiða víðari við at fáa enn betur beinleiðis flogsamband ímillum Føroyar og Europa, sigur Jákup Sverri Kass, stjóri á Vága Floghavn.


text:
Uppskot um, at Føroyar søkja sjálvstøðugan limaskap í WTO
Løgtingsmál nr. 138/2011: Uppskot til samtyktar um, at Føroyar søkja sjálvstøðugan
limaskap í World Trade Organization (WTO)
• Løgtingið staðfestir, at tað er alneyðugt fyri føroyskar myndugleikar og føroyska vinnu, at
Føroyar hava egna umboðan og heimildir í altjóða felagsskapinum fyri heimshandil,
WTO, og at Føroyar hava sjálvstøðugan rætt at kæra handilsforðingar sambært
kæruskipanini hjá WTO.
• Løgtingið samtykkir, at Føroyar søkja um sjálvstøðugan limaskap í World Trade
Organization (WTO) og heitir á landsstýrið um beinanvegin at taka politisku og
umsitingarligu stigini, gera kravdar fyrireikingar og at avgreiða umsóknina uttan
óneyðugan dvøl
Viðmerkingar
Tað hevur leingi staðið greitt, at uttanríkispolitiska og altjóða handilspolitiska støða Føroya
als ikki er nøktandi, og at vit vera at taka sjálvstøðugan lut á heimsins pallum og gera egnar
avtalur við heimsins lond og felagsskapir til tess at mennast sum land og tjóð.
Seinasta dømið er ósemjan um makrelbýtið í Norðurhøvum, har Danmark, ið formliga sigur
seg umboða Føroyar í uttanríkismálum, er mótpartur Føroya og umvegis ES ætlar at
samtykkja heimildir til at seta handilspolitisk revistiltøk í verk móti Føroyum.
Hesi tiltøk eru sambært føroyskum serfrøðingum í altjóða rætti ólóglig, og tískil áttu tey at
verðið kærd til altjóða felagsskapin fyri heimshandil WTO. Men Danmark umboðar Føroyar í
WTO og skuldi tískil kært seg sjálvan. Eitt týðiligt dømi um, hvussu rangvørg og vitleys
støðan er, tá ið á stendur, og at vit eiga sjálvsagt at røkja okkara egnu áhugamál í heimshøpi.
Onnur dømi eru um forðingar, ið kunnu hava stóran týdning fyri føroyskt vinnulív og
føroyskan búskap, og har vit ikki hava amboðini at kæra revsitiltøk. Til dømis tá føroyska
alivinnan verður hótt av revsitiltøkum frá ES sambandi við ákærur um prísdumping á aldum
fiski – ofta í beinleiðis samanhangi við ákærur mótvegis Noregi. Talan er um tiltøk hjá ES at
verja egnar framleiðarar, og kunnu tey tí kærast til WTO. Men eisini her situr tað limalandið,
sum skal umboða okkum, ES-megin borðið og fer sjálvsagt ikki at reisa mál mótvegis sær
sjálvum.
Okkara grundleggjandi áhugamál verða ikki røkt – og enntá verður arbeitt beinleiðis ímóti
teimum. Her eigur tískil ikki at drálast frá føroyskum myndugleikum. Vit eiga at søkja egnan
limaskap í heimshandilsfelagsskapinum WTO.
Søgan og støðan hjá WTO
Altjóða felagsskapurin fyri heimshandil – World Trade Organization (WTO) – hevur vunnið
alt størri týdning fyri at skipa handils- og vinnureglur um allan heim. Felagsskapurin er so at
siga ein støðug víðkan av tí gamla felagsskapinum fyri toll- og avgjaldsreglur GATT
(General Agreement on Tariffs and Trade), og er bygdur á eina røð av skjølum og skipanum.
Hesi hava á pappírinum til endamáls at taka burtur handilsforðingar og skipa somu reglur fyri
fríhandli millum heimsins lond – og ein kæruskipan er somuleiðis skipað, har lond kunnu
kæra onnur fyri brot á sáttmálar og reglur.
Tó er WTO eisini ímyndin av tí standandi stríði millum tey sonevndu ídnaðarlondini (t.e. tey
gomlu heimsveldini og ríku londini) mótvegis menningarlondum, har tað enn ikki hevur
eydnast at fáa semjur um munandi átøk, ið kunnu skapa veruligar broytingar og fríhandil fyri
øll heimsins lond. Stutt sagt, eru framvegis nógvar forðingar, har tey ríku londini og ríku
heimspartarnir verja sínar egnu marknaðir og vinnur við beinleiðis og óbeinleiðis
handilsforðingum. (Tað er í roynd og veru sama gongd, ið vit merkja sviðan av í Føroyum, tá
sterkir leikarar sum ES, ið siga seg vera fyri fríhandli, í veruleikanum byggja sterkar
verjugarðar um egna framleiðslu og vinnu.)
Kortini er WTO karmurin og vígvøllurin, har týdningarmestu avgerðirnar verða viðgjørdar og
settar í verk. Og flestu lond í heiminum viðurkenna og stremba eftir at gerast limir í
felagsskapinum. Í løtuni eru 153 lond limir, og nógv eru á veg at gerast limir.
Í 2011 hava limalondini samtykt, at Russland, Samoa, Vanuatu og Montenegro skulu hava
limaskap, og tey hava so eftir samráðingar bundið seg til at seta eina røð av sáttmálum og
reglum í verk innan ávísa tíð. Eitt nú kemur russiski limaskapurin at fáa formligt gildi í juli í
ár.
26 onnur lond eru í samráðingum um limaskap í løtuni.
Føroyar hava rætt til sjálvstøðugan limaskap
WTO hevur sum ein av teimum fáu heimsfelagsskapunum í sínum ásetingum, at bæði
sjálvstøðug ríkir og sjálvstøðug tollumveldi kunnu gerast limir við at ganga undir treytirnar
og sáttmálarnar, sum eru karmurin um WTO. Felagsskapurin orðar tað soleiðis:
“Any state or customs territory having full autonomy in the conduct of its trade policies may
join (“accede to”) the WTO, but WTO members must agree on the terms.”
Tað krevst altso, at myndugleikarnir, ið søkja, hava fult ræði á sínum handilspolitsku
viðurskiftum. Og síðani verða samráðingar um treytir og tíðarfreistir, har at enda øll
limalondini skulu samtykkja at taka upp nýggja limalandið.
Hesar treytir lúka Føroyar við tí uppískoyti, at málsøkið, ið eitur “ídnaðarligur
hugverksrættur” (patentlóggáva) verður tikið undir føroyskt málsræði. Møgulig onnur
málsøki, kunnu eisini hugsast at krevjast undir føroyskt málsræði, og hetta fer ein ítøkilig
umsókn og samráðing við WTO at fáa endaliga greiði á.
Føroyar eru í dag fevndar av danska limaskpinum í WTO, og tískil skuldi verið rímiliga
einfalt at víst á mótvegis WTO, at lógir og reglur í Føroyum ikki krevja stórvegis tillaging.
Støðan hjá undanfarna landsstýri
Í 2010 legði táverandi landsstýri eina frágreiðing um uttanríksipolitikk Føroya fyri Løgtingið.
Tá varð hetta sagt um WTO og støðu Føroya:
“Sáttmálin, ið setir WTO á stovn, er í grundregluni handilspolitiska grundlóg heimsins og
tískil karmurin um alheimsgerð, heruppií handilssamvinnu millum lond í altjóða høpi. Skulu
føroyskar fyritøkur standa seg í kappingini við fyritøkur í øðrum londum, er greitt, at tørvur
er á fyrireiking og tillaging til skiftandi umstøðurnar. Sum gongdin er í heimshandlinum í
dag, skulu Føroyar taka ein virknari lut í hesum altjóða ráki.
Føroyar hava verið fevndar av danska limaskapinum í WTO síðan 1995. Tað merkir, at
altjóða ásetingar, sum eru gjørdar í WTO, eisini fevna um Føroyar. Stovningarsáttmálin hjá
WTO loyvir fullveldisríkjum og sjálvstøðugum tollumveldum at gerast limir. Føroyar eru eitt
tílíkt umveldi.
Tað er ikki vandaleyst, at Føroyar ikki eru sjálvstøðugir limir, tí støða Danmarkar er í flestu
førum lagað til støðuna hjá ES, tá ið mál verða viðgjørd í WTO. Sostatt er tað í roynd og veru
ES, sum umboðar Føroyar í WTO, og eru áhugamálini hjá Føroyum og ES ikki altíð tey
somu.
Landsstýrið virkar fyri sjálvstøðugum føroyskum limaskapi í WTO. Einstakar yvirtøkur skulu
fremjast, fyrrenn til ber at søkja um sjálvstøðugan limaskap. Somuleiðis skal greiða fáast á
ávísum løgfrøðiligum viðurskiftum millum Føroyar og Danmark, áðrenn til ber at sleppa upp
í part.
Tað kann taka drúgva tíð at gerast limur í WTO, og í miðal tekur tað einum landi seks ár at
gerast limur. Tó er møguligt, at ein føroysk umsókn um limaskap kann avgreiðast skjótari enn
vanligt, eftirsum Føroyar longu eru fevndar av limaskapi Danmarkar. Til tess at røkka hesum
máli er einans neyðugt hjá donskum myndugleikum at gera eina yvirlýsing um, at Føroyar
sum tollumveldi yvirtaka tann partin av danska limaskapinum, ið fevnir um føroyska
umveldið.”
Grundarlag fyri semju á Løgtingi
Við hesum uppskoti – og áleikandi hóttanunum um revsitiltøk frá Danmark og ES í
makrelmálinum – verður vónandi eitt samt Løgting, ið kann staðfesta tørvin og samtykkja, at
Føroyar søkja um sjálvstøðugan limaskap í WTO.
Tilfar um WTO og mannagongdirnar í sambandi við umsóknir um limaskap, eru at finna á
hesari leinkju.
http://www.wto.org/english/docs_e/legal_e/ursum_e.htm#Understanding
Á Løgtingi, 22. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss


text:
Flestu svimjihyljar verða nógv vitjaðir, bæði av vaksnum og børnum. Fyri at sleppa undan heilsuvanda, er týdningarmikið, at svimjihyljar hava vælvirkandi reinsiskipan og filtur soleiðis, at góðskan á vatninum í hyljunum er góð, eins og tað er týdningarmikið, at brúsu- og umklæðingarrúm verða hildin rein.
Einans svimjihyljar, sum lúka serlig reinføriskrøv, kunnu hava alment opið.
Vegleiðing ætlað myndugleikum, sum hava eftirlit við svimjihyljum, ábyrgdarfólki í svimjihylinum og starvsfólki, sum hava dagliga raksturin um hendi.
Donsk vegleiðing "Kontrol med svømmebade" (Naturstyrelsen, 2013).
Tey, ið hava ábyrgd av svimjihylum, skulu hava luttikið á serligum skeiði í svimjihylstøkni og -røkt. Lýst verður tá næsta skeiðið verður hildið.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Jan Müller
16.03.2017 - 14:47
”At oljulóggávan, sum hevur verið galdandi higartil, hevur rigggað væl, er eingin loyna. Eg haldi vit róliga kunnu fara inn í framtíðina við henni eisini. Henda nýggja útbjóðing skal hjálpa okkum at finna oljuna, og hon skal so eisini verða við til at skapa eitt ávíst virksemi í Føroyum,” segði Poul Michelsen, landsstýrismaður m.a., tá 4. oljuútbjóðing varð fyri á tingi nú um dagarnar.
Væl lýst
Tað var annars ein nøgdur landsstýrismaður í oljumálum, sum á tingi í farnu viku tók samanum orðaskiftið til 1. viðgerð av eini nýggjari oljuleiting í Føroyum. Poul Michelsen, sum hevur lagt uppskot til 4. útbjóðing fyri tingið, helt, at málið varð væl lýst undir hesi fyrstu viðgerðini.
Landsstýrismaðurin duldi ikki fyri, at hann var samdur við teimum av framsøgufólkunum, sum hava fegnast um føroysku oljutilgongdina, har vit hava ment eina nýggja vinnu, uttan at olja er funnin.
Ment nýggja vinnu uttan at finna olju
’”Eg hugsi júst sum tey flestu av tykkum, at tað er fantastiskt, at vit í hesi tíðini, síðani man byrjaði at tosa um olju, hava ment okkum so ómetaliga nógv innan økið - uttan at hava funnið ein dropa av olju. Her liggja nógvir førleikar eftir í samfelagnum øllum. Og hvat er meira náttúrligt enn júst tað, at vit føroyingar á tí maritima økinum eru frammaliga. Hugsa vit um, hvat slag av vinnu vit føroyingar eru góðir til, so er tað júst hetta við tí maritima. Vit hava nógv fólk, sum duga eina rúgvu á øllum møguligum økjum. Nú duga vit eisini at arbeiða í oljuvinnuni við teimum tænastum, sum hoyra til har. Vit raka rætt her, og hetta er júst tað, sum føroyingar duga.”
Gransking og vitan
Poul Michelsen nevndi eisini tiltakið, sum varð fyriskipað fyri altjóða oljufeløgum í London í fjør.
”Orsøkin til at vit vóru í London fyri at leggja fram 4. útbjóðingarumfarið var eisini tann, at Jarðfeingi har kundi leggja fram eina nýggja greining av dátum so sum seismikki, sum hevur verið skotin seinastu árini. Imeðan øll onnur hava verið í eini óvissari bíðistøðu, so hava tey á Jarðfeingi greinað og tulkað boridata og seismikktilfar og eru komin munandi longur við tí tilfarinum, sum aftur kann geva oljufeløgunum eina betri fatan av økinum og eisini eina størri trygd fyri, hvat er av møguleikum. Hetta hevur eisini samband til tann basaltknútin, sum Bjørt Samuelsen eftirlýsti í síni framløgu. Við hesum nýggja tilfarinum eru vit komin eitt týðandi stig víðari, har vit m.a. betur síggja gjøgnum basaltið og kunnu síggja, hvørjar avbjóðingarnar eru .
Poul Michelsen vísti á, at meðan onnur lond eitt nú grannar okkara, bretar og írar, hava brúkt stórar upphæddir til at skjóta og tulka nýggjan seismikk, so hava vit valt tað frá. Ístaðin hevur man raðfest nýggja tulking av verandi data so sum seismikki.
Lóggáva og framtíðin
”Hví fara vit so ikki inn og skifta taktikk í sambandi við gjøld, ásetingar og hvørt av sínum, spurdi landsstýrismaðurin, og sipaði til, at onkur av framsøgufólkunum høvdu lagt upp til at gera broytingar í m.a. avgjøldum og skatti fyri at ”lokka” oljufeløgini henda vegin.
”Tá er tað tí, at tær skipanir vit hava dúvað uppá higartil, viðvíkjandi royalty, skatti, føroyskum keikanti, hevur meira ella minni riggað, og tað er einki felag, sum hevur sagt nei takk orsakað av tí skipan, ið hevur verið galdandi. Vit hava heldur ikki fatan av, at tað verður nakað felag, sum í framtíðini fer at krevja, at vit gera nakrar broytingar hvørki í skatti ella keikanti.”
Landsstýrismaðurin segði víðari, at tað verður heldur ikki tað, sum fer at avgera, um oljufeløgini koma til Føroya.
”Tí hyggur tú eftir teimum upphæddum, sum arbeitt verður við, so eru tað ikki tær, ið avgera, hvør vítt feløgini koma henda vegin ella ikki. Tað eri eg í hvussu er sannførdur um. Eg skal ikki siga, at Vinnunevndin fer inn og hyggur eftir hesum og heldur nakað annað, nú tað er onkur, sum heldur, at man við slíkum broytingum kann lokka feløgini at koma. Tað skal eg ikki avvísa, men tað er ikki tann fatan, sum eg ella mínir ráðgevar hava.
Heimurin tørvar olju og gass
At lóggávan, sum vit hava havt higartil, hevur riggað væl, er eingin loyna. Og eg haldi vit róliga kunnu fara inn í framtíðina við hesi. Henda nýggja útbjóðing skal hjálpa okkum at finna oljuna, og hon skal so eisini verða við til at skapa eitt ávíst virksemi í Føroyum. Og sum kann vera við til at seta ringar í vatnið.”
”Vit vilja fegin vera grøn, men sum Jógvan Skorheim sigur, so eru vit ikki meira grøn enn so, at meginparturin av heiminum framvegis brúkar svarta orku. At fornokta tað vildi verið at yvirspælt okkara leiklut. Har er ein møguleiki. Og tað avleidda virksemið, sum leiting hevur skapt í nærum øllum liðum, er ikki at undirmeta. So eg vil siga, at tað er ómetaliga týdningarmikið, at vit halda hetta í fokus. Við tí lutvíst avmarkaðu orku vit brúka uppá hetta, kunnu vit saktans fáa eitt virksemi. Oljuprísurin kann eisini fara vaksa aftur.
Væleydnað tiltak í London
Poul Michelsen minti aftur á væleydnaðu móttøkuna í London og segði seg vera sannførdan um, at tað sjáldan ella ongantíð hava verið so nógv oljufeløg av tí rætta slagnum til eitt slíkt kunningartiltak, tá hugsað verður um støðuna, sum vinnan er í sum heild. Orsøkin man vera tann, at oljufeløgini síggja møguleikar við Føroyar.
”Vit fara inn í hetta við opnari pannu og við trúnni uppá, at tað fer at geva úrslit. Um tað ikki fer at geva ”Jackpot” beinanvegin, so eru vit kortini ávegis, og sjálvur eg eri sannførdur um, at olja í vinnuligu rakstri er í Føroyum.”
Landsstýrismaðurin nevndi síðani komandi útbjóðingar, sum longu eru á tekniborðinum. Eitt nú fevnir 5. útbjóðing um økið vestan fyri, har nakað av seismikki er skotin. Tað eru feløg, sum bjóða seg fram til at skjóta seismikk í tí økinum fyri at fáa meira at vita.
Heldur veruliga útbjóðing enn open door
Poul Michelsen segði seg ikki hava sama ótta sum Jørgen Niclasen, tá eitt so stórt øki verður boðið út.
”Eg eri ikki so bangin fyri tí, sum Jørgen Niclasen nemur við, at vit áttu at langt dent á eina open door skipan heldur enn eina veruliga útbjóðing. Eg skal ikki útiloka, at tað er ein máti at gera tingini uppá. Men vit eru sannførd um, at útbjóðingina vit hava lagt upp til, fara feløgini at søkja inn til. Tað er eingin, sum fer at bjóða uppá alt økið. Og vit, sum samráðast, fara heldur ikki at geva loyvi til at bjóða upp á alt. Vit týra hesum og samráðast við partarnar og tryggja okkum at vit hava ”hond í hanka” við tí menning, sum skal fara fram.
Maritimi depulin
Landsstýrismaðurin kom eisini inn á tann maritima tilfeingisdepilin, sum hevur verið nógv frammi í almenna rúminum.
”Vit hava brúkt nógva tið uppá at lýsa ymsar tættir í samfelagnum, og vit fara at halda fram við at lýsa og ítøkiligera tann maritima depilin. Síðani kemur tað til hetta við at sáa og heysta. Eitt ella stað skal man lýsa teir møguleikar vit hava, og tað gera vit á fleiri økjum eitt nú við tí maritima deplinum.
Poul Michelsen endaði við at svara ynskinum hjá Magnusi Rasmussen, sum vónaði, at Vinnumálaráðið fór at skera ígjøgnum og tryggja, at Føroyar fara at luttaka við egnum bási á altjóða oljumessuni í Aberdeen í heyst.
”Vit eru ómetaliga aggressiv á marknaðinum í løtuni. Aberdeen-messan er soleiðis skrúvað saman, at hon passar ikki inn í tey áhugamál vit hava í løtuni. Henda messan umfatar meira veitaratænatasur. Okkara fólk eru sum vera man á øðrum messum, ráðstevnum og tiltøkum, har fokus burturav er á framtíðar oljuleiting.
Men lat meg enda við at undirstrika, at føroyska oljuævintýrið higartil hevur verið ein sólskinssøga. Nú ræður um at finna oljuna og harvið eisini leggja lunnar undir víðari menning av verandi oljuvinnu.”
Uppskotið til 4. útbjóðing er nú til viðgerðar í Vinnunevndini.


text:
Tíðindaskriv:
Føroyskt samstarv um tvíkiljar
Í dag fór MEST undir arbeiðið at byggja tvær 15x8 metra stórar tvíkiljur til Bakkafrost. Tað
hendi við eina hátíðarløtu í byggihøllini hjá MEST í Havn, tá Oddvald Olsen, deildarleiðari fyri
alingini hjá Bakkafrost, trýsti á startknøttin til automatiska skeraran, ið sker stálið til
tvíkiljurnar, sum verða nýbygningar nummar 109 og 110 frá MEST.
Sáttmálin til tvíkiljurnar varð undirskrivaður í mai mánaði.
‐ Vit fegnast um at hava fingið loyvi til at gera hesa uppgávuna fyri Bakkafrost. Tað er altíð ein
stórur dagur tá byrja verður uppá eina nýggja verkætlan, og so er eisini í dag, , segði Mouritz
Mohr, stjóri í MEST áðrenn farið varð undir at skera stálið.
‐ Tað hevur verið ein spennandi uppgáva at sniðgeva tvíkiljurnar, og hava vit, saman við
Bakkafrost lagt okkum eftir at finna fram til besta sniðið, tillaga føroysku viðurskiftunum.
Talan skal vera um eitt gott og brúkiligt arbeiðspláss, og so leggja vit eisini dent, at tað skal
vera eitt sindur fyri eygað, legði Mouritz Mohr afturat.
Oddvald Olsen hjá Bakkafrost sigur, at fyri tey hevur tað í tilgongdini havt týdning at hava
skip, sum eru góð at arbeiða á, og tí vóru serlig krøv sett til lyftimegina, og at dekksplássið er
gott. Onnur tvíkiljan skal brúkast í norðurøkinum hjá Bakkafrost, hin í vesturøkinum.
Tvíkiljurnar fáa ein 450 hesta Scania motor ísettan. Kranin verður av slagnum Melcal við ein
lyftimegi upp á 65 tons/meturin.
Fyrra tvíkiljan skal latast Bakkafrost síðst í januar 2017, og tann seinna ein mánaða seinni.
MEST hevur frá byrjan lagt stóran dent á at alt arbeiðið verður gjørt í Føroyum, eisini
skrokkurin, og so verður tað við hesum tvíkiljunum.


text:
Flott comeback hjá U16 dreingjum
U16 Dreingir04-05-2015 - Jónfinn Petursson
U16 a dreingirnir hjá okkum vóru á Skála leygardagin 2. mai og leiktu móti samansetta liðnum EB/Streymur/Skála.
Okkara dreingir gjørdu ikki mætari enn at venda einum hóttandi 2-4 tapi í hálvleikinum til ein frálíkan 7-4 sigur.
Vit hava sum so ikki fingið nakra dystarfrásøgn frá dystinum, men halda at avrikð er flott og hevur uppiborið sítt pláss her á síðuni.
Vit hava lænt nakrar myndir, sum Turið Láadal Sejersdóttir tók á degnum.


text:
Óli Mortensen snøgt sagt ‘kom, sá og sigraði’, tá ið hann í síðstu viku luttók á Norðurlendsku Meistarastevnuni 2017. Hóast hann luttók bara í éinari kapping, og vegna tíðarneyð mátti skera av ferðini í báðum endum, so endaði tann luttøkan við at verða greitt besta avrik av øllum, á hesum NM/NJM.
Tag: Óli Mortensen
Listin yvir søguligum oyggjaleikasvimjarum er dagførdur
Úrslitini frá svimjingini á oyggjaleikum í Gotlandi vísa týðiliga framgongd aftaná ættarliðskiftið á Jersey í 2015 og sum heild liggur svimjingin í einum aldutoppi, ið byrjaði á Rhodos í 2007. Til samans hava svimjarnir fingið 76 gull-, 49 silvur- og 49 bronsuheiðursmerki tey seinastu 10 árini. Her skal minnast til, at føroysku svimjarnir luttóku ikki á Bermuda í 2013. Taka vit øll gullheiðursmerkini í svimjing hjá føroyingum síðan 1985 so er talið 101.
Continue reading Listin yvir søguligum oyggjaleikasvimjarum er dagførdur
Alvi 4:40.49 og í finalu á Mare Nostrum 2017 í Barcelona
Tey eru nú um at verða liðug við næsta sett av innleiðandi riðlum á Mare Nostrum stevnuni í Barcelona, har eisini teir báðir føroyingarnir Óli Mortensen og Alvi Hjelm royna seg. Og aftur í dag gekk tað útmerkað, við tað at Alvi megnaði at svimja seg til B-finalu.
Continue reading Alvi 4:40.49 og í finalu á Mare Nostrum 2017 í Barcelona
Óli 4:00.70 og nr 6 í B-finalu á Mare Nostrum 2017 í Barcelona
Óli Mortensen luttók fyri løtu síðani í B-finaluni í 400 metra frísvimjing á Mare Nostrum stevnuni í Barcelona, og varð har nr 6 við tíðini 4:00.70. Sí úrslitalistan her. Í morgun svam hann 3:59.08, og var hetta nú sostatt eitt vet spakuligari enn tá.
- Splitt-tíðir í morgun: 28.15 – 57.95 – 1:28.12 – 1:58.30 – 2:28.65 – 2:59.03 – 3:29.74 – 3:59.08
- Splitt-tíðir seinnapartin: 28.16 – 57.95 – 1:28.05 – 1:58.61 – 2:29.21 – 3:00.04 – 3:30.81 – 4:00.70
Óli 3:59.08 og í finalu á Mare Nostrum 2017 í Barcelona
Tey hava nú avgreitt fyrsta stevnupart á Mare Nostrum stevnuni 2017 í Barcelona, har eisini teir báðir Óli Mortensen og Alvi Hjelm royndu seg. Og tað gekk útmerkað, við tað at vit við Óla aftur í ár fingu ein føroying víðari til finalurnar seinnapartin.
Continue reading Óli 3:59.08 og í finalu á Mare Nostrum 2017 í Barcelona
Óli og Alvi gull og silvur í 1500 í Farum
Svimjistevnan Handelsbanken Farum Cup 2017 byrjaði í gjárkvøldið, har tey avgreiddu kappingina á longstu teinum, 1500 frí fyri menn og kvinnur. Hjá monnum varð úrslitið at Óli Mortensen og Alvi Hjelm vunnu ávíkavist gull og silvur, við tíðum 16:09.31 og 16:40.76 sum hjá báðum vóru nakað væl frá teirra bestu tíðum. Óli og Alvi svimja fyri Hovedstadens Svømmeklub, men eru ávikavist úr Havnar Svimjifelag og Ægir.
Óli 8:13.52 og nr 4 í 800 frí á Swim Open Stockholm 2017
Óli Mortensen svam seg í áðni til eitt fjórðapláss á Swim Open Stockholm 2017, við tíðini 8:13.52 í 800 metra frísvimjing. Hann varð egentliga nummar 3 í skjótasta riðli, men har var so ein í spakuligaru riðlunum í morgun sum hevði svomið enn skjótari enn tað.
Continue reading Óli 8:13.52 og nr 4 í 800 frí á Swim Open Stockholm 2017
Óli millum skjótastu í 800 á Swim Open Stockholm 2017
Tey eru nú komin til fjórða og síðsta dag á Swim Open Stockholm 2017, har tað sum á Danish Open er eydnast føroyingum at koma í finalu allar dagar. Nú seinnapartin er tað Óli Mortensen úr Havnar Svimjifelag sum skal royna seg í skjótasta riðli í 800 metra frísvimjing, við 4. bestu tilmeldingartíð av øllum. Continue reading Óli millum skjótastu í 800 á Swim Open Stockholm 2017
Óli í finalu eisini 2. dag á Swim Open Stockholm 2017
Tey eru nú komin til 2. dag av teimum 4 á Swim Open Stockholm 2017, og tað er enn líka hart hjá føroyingum at svimja seg til pláss í finalunum. Men, Óli Mortensen er við tilmeldingartíð 15:46.80 í skjótasta riðli í 1500 frí, við 7. bestu tíð av øllum. Continue reading Óli í finalu eisini 2. dag á Swim Open Stockholm 2017
Útlit til føroysk heiðursmerki á Danish Open 2017
Danska svimjisambandið hevur nú lagt út startlistan til Danish Open 2017, sum verður í Bellahøj Svømmestadion frá 1. til 5. apríl. Og har eru sum vant útlit til heiðursmerki eisini til føroyingar.
Continue reading Útlit til føroysk heiðursmerki á Danish Open 2017


text:
Skjótt er hálvt ár farið av setuni hjá nýggja meirilutanum í Tórshavnar býráð, sum fyrst og fremst skuldi rudda upp og fáa skil upp á tingini, eftir at høvuðsstaðurin hevði verið vanrøktur í so nógv ár. Men synd er at siga, at nakað serligt kemur burturúr – og tað skal undanfarna býráð nú eisini hava skyldina fyri!
Aktuella málið í løtuni er vinnuøkið á Sundi, har ætlanin er at fylla 50.000 fermetrar út við gróti, ið skal koma frá Eysturoyartunlinum. Men hóast hetta er eitt mál, sum í politiskum høpi er so ungt, at tað stórt sæð bara hevur verið viðgjørt í núverandi býráð, førir Gunvør Balle í Tjóðveldi fram, at hetta er eitt mál, sum nýggi býráðsmeirilutin hevur arvað frá undanfarna býráð.
Størri lygn er ikki til, tí veruleikin er – svart upp á hvítt – at tað er núverandi býráðsmeirilutin, sum fult og heilt hevur koyrt málið ígjøgnum og sett øll ynski hjá kaldbaksfólki til viks. Núverandi býráðsmeirilutin eigur stórt sæð alla ta politisku viðgerðina av málinum, og allar avtalur og avgerðir eigur nýggi býráðsmeirilutin fult og heilt!
Einki var avgjørt
Eingin ítøkilig politisk avgerð varð tikin í málinum í gamla býráðnum, har málið ikki kom til politiska viðgerð fyrr enn í oktober mánaði, tá ein meira ítøkiligur fyrispurningur kom frá tunnilsfelagnum um grótið úr tunlinum. Tórshavnar havn, sum Vinnunevndin hjá býráðnum varðar av og har Jákup Dam í Tjóðveldi var ein av limunum, hevði fingið fyrispurningar av ymsum slagi í sambandi við gróti, men eingin avgerð var tikin og enn minni nøkur avtala gjørd.
Í sambandi við, at Tórshavnar kommuna gjørdi eina avtalu við landið um innkomuveg til Havnina, gjørdist spurningurin um grótið frá Eysturoyartunlinum so smátt aktuellur, og greitt var, at skuldi grótið leggjast og brúkast á Sundi, mátti byggisamtyktin broytast. Tað samtykti Tórshavnar býráð einmælt – tað vil siga eisini Marin Katrina Frýdal og Jákup Dam í Tjóðveldi og Bogi Andreasen í Fólkaflokkinum – tann 30. november í fjør.
Áðrenn ein broyting kann gerast í byggisamtyktini, skal hon liggja frammi í seks vikur til almenna hoyring, og tá var tað, at kaldbaksfólk tóku seg saman og mótmæltu ætlanini um at fylla enn meira út á Sundi og at gera vinnuøkið uppaftur størri. Sjálvur kallaði eg sum borgarstjóri inn til borgarafund í desember, har millum annað varð greitt frá, at einki varð gjørt, fyrr enn hoyringsfreistin var farin.
Vildu ikki steðga tí
Hesar seks vikurnar, sum eru altavgerandi fyri víðari gongdina í málinum, høvdu við sær, at málið slett ikki kundi verða avgreitt av undanfarna býráði, tí hoyringsfreistin var ikki úti, fyrr enn tvær vikur inn í setuna hjá nýggja býráðnum. Við øðrum orðum er tað beinleiðis lygn, tá Gunvør Balle førir fram, at undanfarna býráð hevði skrivað undir sáttmála um, at gróti frá Eysturoyartunlinum skuldi leggjast til vinnuøki á Sundi!
Tvørturímóti er sannleikin tann, at núverandi býráðsmeiriluti hevur havt fleiri møguleikar at vent gongdini í málinum, men hevur ikki gjørt tað! Próvfasti veruleikin er, at heilar tríggjar ferðir hevur býráðsmeirilutin havt møguleika at steðgað málinum í byggi- og býarskipanarnevndini, men hevur ikki gjørt tað.
Hvørki 24. januar, 15. februar ella 2. mars valdi núverandi býráðsmeirilutin at lurta eftir kaldbaksfólkum, sum komu við sínum greiða mótmæli 20. januar, men samtykti við sínum sjey atkvøðum, at byggisamtyktin skal broytast. Sostatt er hetta eitt mál, núverandi býráðsmeiriluti hevur koyrt ígjøgnum fult og heilt – seinast við at samtykkja tað nú týskvøldið við bara sínum egnu atkvøðum.
Einki hendir
Harumframt hevur Gunvør Balle ført fram, at málið kemur at kosta Tórshavnar kommunu nógvar milliónir krónur, um tað nú verður steðgað og at nýggi meirilutin kann ikki steðga tí. Álvaratos, hvat fyri milliónir er talan um? Fyrsta avtala, sum er gjørd yvirhøvur í hesum máli, er tann, sum Annika Olsen í Fólkaflokkinum skrivaði undir tann 26. apríl í ár! Tað er tí hennara undirskrift sum er grundarlagið undir, at næstu tvey árini skulu 75 stórir dumparar um samdøgrið koyra aftur og fram millum Eysturoyartunnilin og Sund.
Bæði í skrift og talu hevur Gunvør Balle ført ósannindi fram í hesum máli, og eg spyrji meg sjálvan, um hetta er tann sami Tjóðveldisflokkurin, sum eg plagdi at hava gott samstarv við. Flokkurin plagdi enntá at føra seg fram sum tann stóri umhvørvis- og náttúruflokkurin, men tað er so farið, og í berum dugnaloysi verður uttan íhald skotið eftir undanfarna býráð – sjálvandi í vón um, at fólk ikki skulu leggja til merkis, at á Vaglinum hendir altso einki! Púrt einki!


text:
Nú eru útvarpssendingarnar tøkar 😊
Hoyr frágreiðingina um málningarnar á brimgarðinum, her
Hoyr frágreiðingina um m.a. skaldbøkuna Ragnhild, her
Mari Ann vitjar í dag – at práta við næmingarnar.
Í morgin vitjar barnatannrøktin.
…og fríggjadagin fara vit til Havnar at renna og svimja.
Við ynskjum um góða og læruríka viku 🙂
JavS
Kommunan vil betra um bussleiðina og hevur í hesum sambandi gjørt eina spurnakanning og ynskir fegin at frætta frá brúkarum.
Slóðin til spurnarkanningina er her
Nú “Luther-tiltak” verður í kirkjuni og missiónshúninum, sunnudagin komandi, arbeiða vit í skúlanum við sama evni.
Ein partur er morgunløtan, har vit læra okkum sálmin nr. 255: “Vár Guð er føst og haldgóð borg”.
http://snar.fo/luther2017/kendasti-salmurin/
Hinir sangirnir hesa vikuna eru: “Sólin skínur á bláan sjógv” og “Vem kan segla forutan vind”
Frálíkur dagur í samstarvinum millum Velbastað, Kaldbak og Nólsoy. Fóru við Westward Ho fyrrapartin og fingu 44 fiskar.
Góðu næmingar og foreldur/avvarandi
Mánadagin og fríggjadagin í komandi viku, verða sendingarnar úr Nólsoy, í Kringvarpinum.
Mánadagin snýr tað seg um skúlan og fríggjadagin um málningar.
Góðu foreldur/avvarandi
Felags foreldrafundur verður í Nólsoyar skúla,
týskvøldið 5. sept. 2017, kl. 19:30 til 21:00
Jákup av Skarði
fyrstilærari


text:
Íkast til orðaskifti!
Takki fyri dagsins heilsan frá borgarstjóranum. Hann er sær sjálvur líkur. Háðar og niðrur tey, sum pilka við hansara alsamt meiri maktfullkomnu atferð í øllum lutum.
Hevði hann komið í orðaskifti um tey viðurskifti, sum eg umrøddi um Skúlan á Fløtum og Musikkskúlan, so hevði eg fegin tikið tráðin upp. Men hann slepti endanum.
Óivað er hetta tekin um, at hann ánar ikki, hvar hann sjálvur og skúlarnir flóta nú fáar mánaðir fyri næsta býráðsval, hóast teir hava verið á borðinum øll fýra árini.
Hetta er ikki bert eitt álvarsamt skot fyri bógvin hjá borgarstjóranum og samgonguni.
Hetta er ikki minni skot fyri bógvin hjá teimum, sum skúlarnir eru ætlaðir. Og tað verða tey seinnu, sum fara at kenna sviðan av teimum vánaligu útlitum, sum nú eru fyri betri skúlaumstøðum.
Jógvan Arge varaborgarstjóri úr Tjóðveldi.